



SPOMENICI HORMRHSHE 
UMJETNOSTI U PflLERMU 


Desno : 

KLAUSTAR I VRT 
U NEKADANJEM SAMOSTANU 
SV. IVANA PUSTINJAKA 


SAMOSTAN SV. IVANA 
PUSTINJAKA I MOŠEJA IZ 
XIL STOLJEĆA 


POGLED NA PALERMO SA MONTE PELLEORINO 

Desno : HRVATICE U NEKADANJEM KLAUSTRU 
SAMOSTANA SV. IVANA PUSTINJAKA U PALERMU 


HRVATSKI IZLETNICI NA IZLAZU IZ MARTORANE 




S puta po Siciliji 


SICILIJANKA S CRNIM OČIMA 


Da li je ušla u vlak u Cataniji ili još prije, ne 
sjećam se više. Nisam na nju svraćao posebne 
pažnje sve tamo negdje do Lentinijskog jezera, 
nad kojim je sicilijsko popodnevno sunce žarko 
poigravalo kao u strastvenom plesu na melodiju, 
što su je popijevala ptičja mnoštva polijetajući 
veselo iz trskovlja oko jezera, i na ritam našega 
vagona, u kojem je živo tekao razgovor između 
jedne naše Zagrepčanke i nekog Sicilijanca. Po- 
gledavajući prema jezeru iz vagona, pogled mi 
je, jer sam sjedio na protivnoj strani, prolazio 
ravno pored lica te Sicilijanke i zapinjao na nje- 
govu upravo klasički pravilnom obrisu. Njene 
crne oči uprte u glatku pučinu jezera, koja je 
treperila u čarobnim odsjevima, poprimale su 
neki produbljeni izražaj i odbijale one odsjeve 
jezera, kao da se iz tame tih očiju prosipa neki 
tajni ostatak nekadašnjega čara i žara. To je 
bilo samo, dok smo jurili kraj četiri kilometra 
duge obale jezera. Tada se ona najedamput okre- 
nula, viknula nešto na četirigodišnjeg dječačića, 
koji se verao oko nje po klupi, nemilo ga zgra- 
bila i posadila kraj sebe. Djetetu samo navriješe 
kao dvije krupne bobice debele suze na oči i ispa- 
doše iz njih, a da se nisu ni skliznule niz obraze. 
Gospodin, koji je sjedio nasuprot crne Sicili- 
janke, dade djetetu nekakav slatkiš, dijete se 
smiri, a mlada njegova mati nastavi s tim gospo- 
dinom čavrljanje prekinuto vožnjom kraj jezera. 
Govorila je, govorila takvom brzometnošću ri- 
ječi, da sam zapanjeno zurio u one crvene usne, 
s kojih su one padale kao pljusak. I tek sad mi 
je došlo u svijest, da je taj njen rječiti tok cije- 
lim putem od Catanije odzvanjao vagonom, samo 
što sam se ja više bavio svojim društvom, negoli 
da promatram druge suputnike, te nisam njenoj 
glagoljivosti posvećivao pažnje. K tomu je ta 
sicilijanska crnka govorila sicilijskim nariječjem, 
koje je u njenu brzometnu govoru zvučilo, kao 
da nema ni sličnosti s talijanskim jezikom: nije- 
sam dakle ništa razumijevao, što govori. Sad 
međutim nisam mario, što ništa ne razumijem, 
nego sam od časa do časa svraćao pogled na tu 
mladu gospođu, koja mi se činila tipičnom Sicili- 
jankom, prvom, što sam je eto na Siciliji imao 
prilike promatrati. 

Najčudnije i najzagonetnije razdoblje života 
proživljava žensko stvorenje, kad od djevojke 
postane žena. Redovita je pojava, da se svi nje- 
ni djevojački čari pretvaraju u nešto, čega nitko 
prije, pa ni ona sama nije mogla slutiti. Cijela 
se njena duševnost katkad upravo s temelja iz- 
mijeni. Ostaje možda samo njena vanjska lje- 
pota, koja neko vrijeme zadržava još pređašnje 
značajke, ali i ta poprima nekako tvrđi izražaj. 
Mislim dakle, da su i kod te naše sicijanske su- 
putnice njena bezgranična glagoljivost i ona 

Stara grčka umjetnina iz Sirakuze. Nalazi se sada u Narodnom 
Muzeju u Palermu 


oporost, koju je pokazala u postupku prema dje- 
tetu, bile značajke, koje je trebalo odbiti, ako 
sam htio sebi predočiti njen nekadanji tip kao 
djevojke. Isto tako je i njenim tamnim očima, 
koje su onako zablještale u odsjevu jezera, 
ostala samo vanjska ljepota, iz koje je sigurno 
nekad elementarno žario stidljiv i upitljiv dje- 
vojački pogled. Sad je taj pogled znalački i ne- 
susprežljivo kružio naokolo ,te u njem nije bilo 
one žarke svježine, koja neodoljivo privlači. 

Možda je bila opazila, da je to neki stranac 
kritički promatra, jer je najedamput bila prilično 
utihnula. Svratila je pažnju na sve življi i bučniji 
razgovor između moje susjede Zagrepčanke i Si- 
cilijanca, koji je meni nasuprot sjedio. Taj je 
razgovor i svojim oblikom i sadržajem pomalo 
privukao pažnju velikog dijela putnika u vagonu 
Nekoliko njih se približilo, da ga može pozornije 
pratiti. Naša Zagrepčanka stavljala je najrazli- 
čitija pitanja na Sicilijanca, da je jedva smagao 
odgovore, dok nije u jedan mah uskliknuo: 

»Stavljate, gospođo, na me zaista pitanja, kao 
da sam iznova dospio na maturu!« 

Opći smijeh dao je i onoj sicilijanskoj crnki 
prigode, da se zainteresira, o čemu sve teče raz- 
govor između naše Zagrepčanke, koja je dobro 
govorila talijanski, i tog Sicilijanca. I od tog se 
časa Sicilijanac nakon svakog odlomka razgo- 
vora sa Zagrepčankom okretao prema mladoj 
sicilijskoj gospo li tumačeći joj u sicilijanskom 
nariječju razgovor. Sad sam tek imao prave pri- 
like vidjeti, koliko se razlikuje to narječje od 
književne talijanštine: tako daleko nije nijedno 
naše nariječje od hrvatskoga književnog jezika, 
jer je nemoguće zamisliti, da bi se kod nas do- 
godilo, da netko iz kojega mu drago našega 
kraja ne bi razumio ono, što se u književnom je- 
ziku govori. A eto ona Sicilijanka, čini se, nije 
pravo razumijevala, što se u oficijelnom talijan- 
skom jeziku govorilo. Istom sada sam shvatio 
tvrdnju, koju sam već prije bio čuo, da je Sici- 
lija posve odijeljen svijet od ostale Italije, i to 
nesamo po svojoj prošlosti i tradiciji, po karak- 
teru i jeziku, nego i po cijelom mentalitetu. 

Dok smo se vozili krajinom od Lentinija do 
Auguste, u kojoj pretežu narančnjaci nad nasa- 
dama limunova, onaj se Sicilijanac nasuprot meni 
nije dosta mogao načuditi, da želimo Siciliju upo- 



znati u puka četiri dana. I četrnaest bi, reče, bilo 
premalo. Ali ako već ne možemo toliko žrtvo- 
vati, a želimo upoznati najslavnije spomenike 
stare grčke kulture na Siciliji, potrebno bi, reče, 
bilo, da osim Taormine i Sirakuze pohodimo, kad 
budemo u Palermu, još i Segestu i Selinunte. 

»To su bila dva glavna grčka grada u zapadpoj 
Siciliji. Za razumijevanje tadanjih prilika je za- 
nimljivo, da je grad Selinunte, veći i s monumen- 
talnijim građevinama od Segeste, bio saveznik 
Sirakuze, a Segesta saveznaca Atene u borbama 
između stare Grčke i Sirakuze. Ostaci starih 
grčkih hramova i kazališta sačuvaniji su do da- 
nas i u Segesti i u Selinunte-u, nego u Sirakuzi.« 

I dok sam potaknut tim njegovim riječima 
pritajenu svoju želju, da za boravka na Siciliji 
pohodim i Maršalu (kojoj sam zahvalan, što me 
je jedamput divnom svojom kapljicom izliječila 
od gripe), stao slagati m neostvariv plan, koji bi 
zahvatio i Segestu i Selinunte, bili smo već pro- 
šli kraj golemih solana oko grada Auguste, koji 
se svojom starom gradinom zasjekao u zaljev, 
što nas je jedini još dijelio od Sirakuze. Doskora 
ugledasmo i dva kilometra dugi poluotočić Ma- 
gnisi, koji zaljev između Auguste i Sirakuze di- 
jeli u dva dijela i koji je Atenjanima služio kao 
uporište, kad su u svom bratuubilaičkom ratu 
opsjedali Sirakuzu. I dok sam promatrajući tu 
nasade južnog voća ograđene visokim čempre- 
sima bio posve zaboravio na sicilijansku crnku, 
za koju ne bih znao više reći, da li je izašla u 
Augusti ili se s nama vozila do Sirakuze, brzo 
banusmo do ispupčenog poluotoka, na kom se 
nekad, kako to još i sad ostaci bedema, što nas 
pozdraviše, svjedoče, veličanstveno kočio grad 
velikoga grčkog učenjaka Arhimeda i slavne 
svetice Lucije, o kojoj pjeva sav jug Italije. 

ARHIMEDOV ŠARAF 

»Halo! Jesi li ti to, druže?« zvao sam na 
telefon. 

»Jesam,« čuo sam poznati krupni glas svog 
prijatelja inžinjera. 

»Slušaj, možeš li mi reći, što je to: Arhimedov 
šaraf?« 

Časak šutnje. Kao da je telefon na tren po- 
stao aparat za televiziju, zamišljam sebi svog pri- 
jatelja, kako je izbijelio oči na to moje ne- 
obično pitanje. Tamo prije više od dvadeset go- 
dina bili smo kao gimnazijalci nerazdruživi, ali 
kao što on nije u onim beskonačnim našim raz- 
govorima prelazio granice moga svijeta glazbe, 
tako ja nisam osjećao želje doticati se granica 
njegova svijeta fizike: ta dva naša svijeta saču- 
vala su najstrožu međusobnu neutralnost, a što 
nas je spajalo, bila je poezija srca i pera. A sad 
evo nakon više od dva decenija dolazim s tele- 
fonskim interviewom o Arhimedu! 

»Arhimedov šaraf? . . . Veliš šaraf? . . . Čekaj, 
da pogledam . . .« 

Šutim i čekam. Dotle sebi nastojim dozvati u 
pamet definiciju Arhimedova poučka, uz koju 
mi se javlja u pameti lik hladnog i neumoljivog 
profesora fizike s nekakvom kuglom, koju za- 
ranja u vodu . . . 


»Halo!« prekine mi tu sliku moga sjećanja iz 
gimnazijskih dana prijateljev glas. »Nema Arhi- 
medova šarafa. Ima samo Arhimedova spirala, 
Arhimedovo koloturje . . ., ali šarafa nema.« 

»Zar zbilja nema?« 

»Ne mogu ništa da nađem. A i ne sjećam se 
ničega takvoga . . .« 

»Šteta!« uzdahnem. Mora da je moj prijatelj 
čuo taj moj razočarani uzdah, jer me je odmah 
zapitao: 

»A šta će ti to o Arhimedovu šarafu? « 

»Ta znaš, vratio sam se eto sa Sicilije, bio sam 
i u Sirakuzi, pa premda si mi ti jedini prijatelj 
između sviju ljudi, koji se zanose čarima fizike, 
a ni prema samom sirakuškom zanešenjaku 
Arhimedu nisam osjećao nikad ni truna sklono- 
sti, ipak se nekako ćutim obvezanim, da čitao- 
cima svoga putopisa sa Sicilije nešto kažem i o 
najvećem sinu Sirakuze, kad sam već u njegovu 
rodnom gradu eto bio . . .« 

»Pa imaš toliko drugih Arhimedovih pronala- 
zaka, ne mora to baš biti njegov šaraf. Uosta- 
lom ako šta saznam o tom šarafu, javit ću ti.« 

»Pa dobro. A šta da dotle čitaocima svoga pu- 
topisa napišem o Arhimedu?« upitam očajno. 

»Napiši, da si se obilazeći po Sirakuzi divio 
Arhimedu, koji je pune dvije godine raznim svo- 
jim novim izumima uspješno branio svoj rodni 
grad od navale Rimljana, i da si bio na onome 
mjestu, na kojem je jedan rimski vojnik, nakon 
što su Rimljani g. 212. osvojili Sirakuzu, našao 
Arhimeda, kako je na pijesku nacrtao neke 
geometrijske likove i tako se nad n^ima bio za- 
dubao, da se nije dao smesti ni od dolaska voj- 
nika, koji mu ne mogavši dočekati, da se Arhi- 
med prene iz svoje učenjačke zadubljenosti, od- 
rubi glavu . . .« 

»Vidiš, to će biti dobro, «rekoh zadovoljno. 
»Ti se izvrsno sjećaš te zgode, koju sam ja bio 
već zaboravio. Baš ti hvala! Da si mi pozdravljen! 
Do viđenja!« 

I zatvorim telefon. 

Prošla su iza toga nekako dva tjedna, kad mi 
se iznenada javi moj prijatelj inžinjer. 

»Halo! Otkrio sam ipak Arhimedov šaraf,« 
javi mi slavodobitno. I prije nego što sam se mo- 
gao snaći, stade mi govoriti definiciju: »To ti je 
stroj za dizanje tereta, sastavljen od šarafa, ko- 
jemu zupci zapadaju u zube kotača . . .« 

»Stani molim te!« prekinem ga. »Ne razumi- 
jem ja od svega toga ništa, a i ne treba mi, kad 
ne mogu napisati, da sam takav šaraf vidio u 
Arhimedovu gradu . . . Hvala ti na trudu!« 

Sad ne znam, da li sam dobro uradio, što sam 
prijatelja, koji se toliko negdje namučio, dok 
nije otkrio tajnu Arhimedova šarafa, tako odsje- 
čeno odbio ni ne saslušavši ga do kraja. Ako mi 
se još kada desi prilika, da me put nanese opet 
u koji grad, kojemu je slava u bilo kojoj vezi 
sa slavom fizike, mehanike ili elektrotehnike, ne 
ću se više usuditi zanovijetati kakvim pitanjem 
svog prijatelja, kojega sam s Arhimedovim ša- 
raf om ovako ostavio na cjedilu . . . 

DR JOSIP ANDRIĆ 

MLADA SV. MISA PRVOG HRVATSKOG FRANJEVAČKOG MLADOMISNIKA U AMERICI 
vlč. o. Bone Bilandžića održana u hrvatskoj katoličkoj župnoj crkvi u Čikagu, kod koje se sabralo golemo mnoštvo tamošnjih Hrvata!" 


VELIK DOGAĐAJ KOD AMERIČKIH HRVATA 

Dne 24. lipnja o. g. okupilo se u Chicagu mnoštvo hrvatskih 
iseljenika na veliko vjersko i nacionalno slavlje: toga je dana 
o. fra Bone Bilandžić prikazao Bogu svoju prvu svetu Misu. 

Mladomisnik je rodom iz okolice Sinja, zarano je pošao u svijet 
te je nastojanjem o. fra Bone Andačiea, prvog hercegovačkog 
franjevca u Americi, i svojim neumornim radom svršio visoke 
škole u Washingtonu, a sada se posvetio Božjoj službi. On je 
prvi hrvatski mladomisnik, koji je prvu sv. Misu proslavio u Ame- 
rici; zato su na tu svečanost nagrnuli američki Hrvati iz bliza i 
iz daleka. Na proslavu je stiglo preko dvadeset hrvatskih društava 
sa svojim društvenim barjacima, a crkva je bila okićena cvijećem 
i narodnim trobojkama. Narod je iz kuće mladomisnikova brata 
otpratio svečara u crkvu, a cijelo je slavlje bilo filmski snimljeno. 

Misu je otpjevao crkveni kor pod ravnanjem č. sestre Benedikte, 
koja je nedavno kao prva Hrvatica i sestra promovirana na čast 
učiteljice glazbe na chicaškom katoličkom sveučilištu. Prigodnu 
propovijed održao je o. Z. Manduric. Iza službe Božje prisustvo- 
valo je preko 450 gostiju svečanom banketu, koji je pripremio 
o. fra Blaž Jerković, komisar hrvatskih američkih franjevaca i 
glavni organizator čitavog ovog slavlja. Naveče je hrvatska ka- 
tolička škola priredila u počast mladomisniku veselu zabavu 
s biranim programom na engleskom i hrvatskom jeziku. Bila je 
to rijetka manifestacija vjerskih i nacionalnih osjećaja, jer se 
još nikad nije našlo na okupu toliko američkih Hrvata. o. bono bilandžić 

BAKIN ROĐENDAN 


Muž i žena sjede do napola ugasle vatre. Vrlo 
je hladno. Sanjare. 

»Dragi prijatelju,« reče odjednom gospođa 
Stanić, »danas bih htjela da počinim jednu lu- 
dost.« 

Te su riječi bile toliko neoček ; vane u toj maloj 
skromnoj sobici, gdje je u kristalnoj vazi venulo 
nekoliko ljubica, da se gospodin Stanić trgnuo. 

»Danas je moj rođendan,« nastavi gospoda 
Stanić. — »Ružica će se sigurno sjetiti, kao što 
si se ti sjetio poklonivši mi kiticu ljubica. Ona 
će stalno doći sa svojim mužem da mi čestita. 
Kako bi bilo, da ih mi iznenadimo i da odemo 
k njima sa malom dobrom večericom. To bi bilo 
ugodno iznenađenje za njih, zar ne?« 

»Da, da zastalno! Ali imaš pravo, draga moja, 
to bi bila ludost. Danas je tek dvadeseti. Tvoj bi 
budget izgubio ravnotežu.« 

»Ali ne, dragi prijatelju, nemaj brige. Mi ćemo 
se malo prikratiti u jelu. Ne moramo baš svaki 
dan jesti meso.« 

»Istina, a ja ću se odreći jedne lule na dan. 
Duhan je tako skup!« 

»Dobro!« 

»Da. Ali jesi li sigurna, da ćemo ih naći kod 
kuće i da im ne ćemo smetati?« 

»Ali šta ti pada na pamet. Oni su uvijek zado- 
voljni, kad nas vide.« 

I gospođa Stanić pojuri uzbuđeno u svoju sobu 
i povrati se sa košarom, koju je godine i godine 
nosila na trg. Za njezine odsutnosti gospodin 
Stanić nastavi sanjarenje. Sjetio se Ružičinih za- 
ruka, njezina veselja, što će se skoro udati i 
ostaviti djeda i baku, pa kako je otišla bez su- 


za .. . bez žalbe . . . »Konačno, ona je sretna,« 
promrmlja, »više ne možemo tražiti!« 

Za kratko vrijeme povrati se gospođa Stanić 
sa punom košarom i sva zažarena od sreće. Po- 
juri u kuhinju i doskora fini mirisi uvjeriše go- 
spodina Stanića, da se nešto dobra sprema. 

Konačno se gospođa Stanić pojavi i sva po- 
nosna pokaže na lijepo pečeno pile, postavi ga 
na stol i povrati se sa biskvitom od čokolade, 
koštanjima, kruškama, nekoliko krasnih gro- 
zdova. To je bilo iznenađenje priređeno sa to- 
liko ljubavi, koje će starce stajati čitavu sedmicu 
najozbiljnijeg odricanja. 

»Pomozi mi, da sve spakujem ... To je malo 
težak teret, no srećom put nije dalek . . .« 

Kad je sve bilo priređeno, starci se malo do- 
tjeraše i pođoše. 

Ružica je stanovala sasvim blizu, ali omot je 
bio težak i oni odahnuše olakšano, kad su ugle- 
dali kuću. 

Kad su prošli pored vrataričina stana, iznena- 
dilo ih je, što im ona dolazi ususret. 

»Nemojte se truditi gore. Vaša djeca su izišla. 
Večerat će u gradu . . .« 

Gospodin i gospođa Stanić pogledaše se po- 
raženo. I ne htijući pokazati pred vrataricom 
svoje razočaranje — samo zahvališe i povratiše 
se putem, koji su čas prije tako veselo prošli . . . 
Ružica je bila zaboravila na bakin rođendan! 

Povratili su se u svoj dom teška srca. Pošto 
su odložili stvari pripravljene sa toliko ljubavi, 
bijedni starci padoše jedno drugome plačući u 
naručaj. 

Napisao M. /. FAUQUET, prevela Z. C. 


O BASCIMA 


Daleko od naše domovine baš na granici Fran- 
cuske i Španjolske živi čudan narod, koji govori 
jezikom, što nije nimalo nalik ni na koji drugi 
jezik u Evropi. Kad bismo htjeli putovati u nji- 
hov kraj, trebali bismo se željeznicom voziti pre- 
ko sjeverne Italije u južnu Francusku. Došli bi- 
smo u Lurd, a od Lurda bismo se vozili željez- 
nicom još dalje prema zapadnoj strani sve do 
mora (do Atlantskoga oceana). Tako bismo se 
dovezli do francusko-španjolske granice. Basci 
stanuju s jedne i druge strane granice tako, da 
ih na francuskoj strani živi otprilike sto tisuća, 
a na španjolskoj ih strani živi mnogo više. 

U starijim knjigama čitamo, da ih u Španjol- 
skoj ima pet stotina tisuća, a u novije vrijeme 
misle, da u Španjolskoj ima do milijun Baska. 
Prije je bilo Baska mnogo više, ali su pomalo 
zaboravljali svoj jezik, jer već dugo žive pod 
vlasti Španjolske i Francuske, pa su jedni Basci 
naučili francuski, a i drugi španjolski. 

U južnoj je Francuskoj blizu španjolske gra- 
nice kraj, koji se zove Gascogne (čitaj Gaskonj), 
a to je iskvareno ime od riječi Vaskonija. To 
znači baskička ili vaskonska zemlja. U sjever- 


noj je Španjolskoj kraj, koji se zove Navarra. To 
je nekada bila slobodna kraljevina, u kojoj se 
govorilo baskički. Navarci znaju, da su oni sta- 
rinom Basci, ali danas ne znaju više baskički, 
već govore španjolski. 

Sad je španjolska postala republika, ali u njoj 
nema pravoga mira. Svi Španjolci ne govore je- 
dnako. Glavni je jezik u Španjolskoj kastilski. 
Basci žele da dobiju autonomiju, no čini se, da 
im to španjolska republika ne će udovoljiti. 

Basci su po svojoj naravi marljiviji od drugih 
stanovnika Španjolske. Stranci su opazili čudnu 
crtu u naravi Baska, da ne vole veziva na odjeći. 
Hrvatski seljaci imaju drugačiju ćud. Vole ve- 
zena odijela. 

Iz baskičke je zemlje bio sv. Ignacije Lojola, 
koji je osnovao isusovački red. 

JOSIP Z/DARIĆ 


JESTE LI PROČITALI UVOD U NAŠU ANKETU O 
OBITELJSKOM ODGOJU, KOJI JE IZIŠAO U 26. BRO- 
JU »OBITELJI«? — TREBA DA I VI POŠALJETE 
SVOJA ZAPAŽANJA I SVOJE MIŠLJENJE U TOM 
PITANJU. KRATKO, JEZGROVITO I ISKRENO! 

Izvorna novela 


PADAO 

Otvorio sam oči, protegao se i kao slučajno 
prešao rukom po licu. Sjetio sam se, da je da- 
nas nedjelja. Brada narasla, red je da ustanem, 
da odem brijaču i da se. obrijem. 

Vani je već zvonilo na malu misu. 

Pogledao sam kroz prozor, da vidim, kakvo je 
vrijeme. Zemlja mokra, bare po putu, a ispred 
kuća teče mala rijeka i odlazi pod baru. Lišće is- 
pod dudova leži, a sunce, koje je pokazalo svoje 
lice iza susjedne kuće, prospe snopove toplih 
zraka i odjednom oživi onaj sumor, što se pri- 
tajio u ulicu. 

Vidim: ljudi stoje na ulici naslonjeni na dud i 
na zid i pričaju. Žene idu u crkvu, a neka djeca 
zasukala nogavice i gaze po vodi. Izađem na 
ulicu. 

»Što je to bilo?« upitam seljake. 

»Kiša i led je padao.« 

»Ja ništa ni ne znam.« 

»Bome, led, i to pravi led,« govore seljaci. 

Odem brijaču, a tamo mnogo ljudi. Sjede na 
stolicama pa se ljuljaju, udaraju prstima po ko- 
ljenu, meću lulu u usta, puste dim i najzad odluč- 
no pijunu preda se na zemlju prateći taj čin 
kašljucanjem. Nekoji sjede na banku, prave ci- 
garete, posuđuju duvan i jedan između njih po 
imenu Marko spomenu: 

»Hej, ovako što, ljudi, još nisam vidio.« 

»A što?« upita Marin. 

»Ma da tako led pada.« 

»Hej, to i jest nešto!« umiješa se Matija. 

Ostali seljaci podizaše glave. 

»Kažem vam, ovako što nisam još vidio!« 
započe Marko. »Baš sam se bio probudio, jer je 
nadošla strašna oluja. Otvorio sam oči i čujem, 
kako kao neka daleka mumljava nešto se valja 
u daljini i svakog časa biva bliže. Digao sam se 
i izašao na vrata. U dvoru već svijetlo, ali nebo 
je mračno, tamo od Santova crn i crven oblak 
juri i dođe u moj bostan, savije skoro do zemlje 
najdeblju mi višnju, mislio sam, da će je sasvim 
polomiti, a onda ti zamače amo u dvorište, lupne 
vratima na štali, podigne prašinu i onda udari 
led kao da pucaš kokice. Lišće sa stabala pada 
kao da motkom mlatiš, kokoši po dvoru se ustr- 
čale i ne znaju, kuda će, pas zavija. Nije prošlo 
pet minuta, a u mom dvorištu leda, kao da sam 
ga lopatom nabacao. Ovako što još nisam vidio.« 

»To i jest nešto!« primijeti jedan sa banka. 

»Sve je žito potukao!« doda drugi. 

»Nije to ništa,« pljune odvažno Marin. »Tu u 
selu samo je počeo da pada, tek je malo zemlju 
nakvasio, ali da ste vidjeli, što je u polju bilo. 
Pošao sam rano da donesem djeteline. Vidio 
sam, da se oblači, ali mislio sam proći će, ko bi 
se tome i nadao, često se puta naoblači, malo 
padne kiša, duše, pa kako dođe, tako i prođe. 
Ali kada sam zamakao u polje i podigao glavu, 
a nada mnom crven, bijel i masan oblak, šumi 
kao da čitave šume putuju. Natrag nema smisla 
da idem, jer je selo daleko i, dok ne stignem, po- 
kisnut ću, nego sam odlučio da nastavim put. 


JE LED 

Baš me uhvatilo na zemljištu, kad sam skinuo 
kosu. Bacio sam preko sebe pokrovac i sjeo pod 
kola. Prvo je počeo da sitan pada, a onda sve 
krupniji i krupniji, da je najzad bio velik kao 
dobar orah. Udara ko da neko puca iz oblaka, 
povija žito, kukuruze i saspe se po livadama, da 
je za čas cijeli predio ležao kao pokošen. Moja 
djetelina povijena, isječena, kao da sam je no- 
žem sjekao. Udara led o točkove, čini mi se, da 
bije gvožđe o gvožđe i da nije led, ma rekao bih, 
da sve sijeva od udara. Cijeli je predio ležao kao 
pokošen, sve uništeno. Pogledao sam u kola. 
Kao da sam ih natovario ledom. Pune lotre. Vra- 
tio sam se bez djeteline.« 

Seljaci ga motre i klimaju glavama u znak 
odobravanja. Jedan pita: 



ODEM BRIJAČU, A TAMO MNOGO LJUDI... 


»I sve uništi?« 

»Sve, kao da je pokosilo!« potvrđuje Marin. 

»Rekao bi čovjek, da je kazna Božja!« 

»Što je da je, ali je to bilo, bome, strašno.« 

Matija šuti. Gleda ispod oka u gomilu na ban- 
ku i preuzme riječ. 

»Ma nije ni u polju bilo tako strašno kao na 
drumu prema Bezdanu.« 

»A kako tamo?« pitaju radoznalo seljaci. 

»Strašno.« 

»Još gore?« 

»Gore, ljudi! Čim sam odmakao iz Koluta, a 
ono iz neba grunu ledeni pljusak, da je sve tut- 
njilo. Ne vidim pred sobom dvadeset koraka, a 
led kao kokošje jaje bije, rekao bih, da će sve 
potući, što dostigne. Pored mene projure neka 
kola, a u njima prepoznam vašu poštaricu Fran- 
ku. Nisu odmakli deset koraka, točak se za ne- 
što okači, dignu se kola, a iz njih poispadaše 
svi, kao da ih je neko istresao. Poštarica udarila 
nogu, ozlijedila cijelo koljeno i nekako se skloni 
pod granati dud.« 

»Nečuveno! Strašno!« upadaju seljaci. 

»A led pada,« prcfdužuje Matija, »šiba po ko- 
njima, a oni podizali uši, udaraju nogama u ze- 
mlju, htjeli bi poći, ali ih gazda drži za ulare i ne 
pušta. Ne vidim nigdje nikoga, jedva čekam, da 

prestane. Tada je naišao neki Švaba u kolima. I 
vjerujte mi, ide čovjek, a na konjima nema dla- 
ke, sve golo, golo ljudi, kao da si ih obrijao. 
Tako ih je led izudarao.« 

»Goli?« pitaju spi jaci. 

»Ma goli, bez dlake, kao dlan. Pored mene su 
prošli, a Švaba se snuždio na kolima, pobijelio 
kao ovaj zid i samo što ne zaplače. Šteta ova- 
'kvih konja. Dobro je, što sam na svoje metnuo 
pokrovce, a sam se dobro umotao u kaput, 
inače bilo bi i meni zlo i naopako. Sva je sreća, 
što nije dugo padao led, inače ja ne znam, što 
bi bilo. Sve bi nam potukao, ma sve, koga bi 
samo dostigao. A što je sa usjevima, o tome vam 


ne ću ni pričati, jer možete sada i sami zamisliti, 
kako je na tim livadama i poljima. Sve utučeno, 
sve uništeno.« 

»Nesreća!« govori jedan. 

»Zlo!« potvrđuje drugi. 

I tada svi gledaju zamišljeno u zemlju i za- 
mišljaju, kako je padao tako strašan led. Tamna 
im se briga slegla okolo srca i tištila ga, a briga 
im stezala dužu, da su mogli zaplakati. 

Sjutradan su pisale novine, da je naišao oveći 
oblak, da je pao led i nanio neznatnu štetu usje- 
vima u bereškoj i kolutskoj okolici . . . 

ANTE JAKŠIĆ 


ŠTO JE SVJETLOST? 


Što je svjetlost? Ovo se pitanje nameće sva- 
kome, koji šareni svijet prirodnih stvari nije 
samo odmjerio kao nešto, što se samo po sebi 
razumije, i koji što više hoće da ih razumijeva- 
jući shvati u zakonitosti njihove unutarnje gra- 
đe. Tako je pitanje o biti svjetlosti ljude već 
odavno zanimalo. Svjetlost je doista jedna od 
najčudnovatijih, a najobičnijih pojava, koje po- 
znajemo. 

Stari su zamišljali svjetlost kao neku naročitu 
finu materiju, koja se izlučuje iz tjelesa. Istom 
nakon dugog znanstvenog razvoja došlo se do 
one apstraktne pretstave fizičke prirode svje- 
tlosti, koju priznaje današnja znanost. Po ovoj 
je svjetlost polje električne sile, na kojem u 
brzoj izmjeni titraju ovamo i onamo magnetske 
i električne sile tako, da nastaje talasanje. 

Ovoj se definiciji svjetlosti redovito protivi 
neuk čovjek. No pri tom treba da mu je jasna 
čudnovata dvojnost, koja salčinjava svjetlost. 
Svjetlost naime, koja struji kroz prostor, mije 
samo jedna fizička pojava kao druge pojave, 
već je ujedno posljednja karika u onom lancu 
uzajamnog djelovanja, koje dolazi od udaljenog 
predmeta do našega tijela — i tamo prouzrokuje 
čulno opažanje, čovječje tijelo je razvilo stoga 
posebni organ — oko, koje djeluje kao aparat za 
primanje valova svjetlosti. Za vulgarno zapaža- 
nje svjetlosti potreban je dakle jedan fizički 
proces u prirodi i — naše oko. Posebne nauke 
tumače, šta se zbiva u našem oku, da svjetlost 
bude zapažena. No fizičaru, koji hoće da dozna 
bit svjetlosti, nije mnogo do tog procesa u oku 


kao ni do doživljaja osjeta svjetlosti, koji svaki 
pojedinac može na samom sebi opažati. 

Sama bit svjetlosti za fizičara sastoji se u nje- 
zinoj električnoj prirodi. Na taj način svjet- 
lost (kao fizička pojava) postoji i za slijepca! I 
kad čovjek ne bi imao očiju, učenjaci bi unatoč 
tome jednog dana otkrili svjetlost kao električno 
talasanje. Oni bi naime uhvatili ove električne va- 
love svjetlosti u prikladne aparate, gdje bi ih 
pretvorili u tonove, koji se čuju, kao što se to 
danas radi s valovima radija. Ali tada ljudi ne 
bi poznavali osjet svjetlosti. 

Danas se u nauci uzima, da su valovi radija i 
valovi svjetlosti — isti: treperenje električnog 
polja, koje se samo razlikuje češćim ponavlja- 
njem titranja i uslijed toga talasnom dužinom 
— naime duljinom razmaka, kojima valovi struje 
kroz prostor. Duljina valova svjetlosti bitno je 
kraća od duljine valova radija: iznosi manje 
nego tisućinu milimetra. Duljina okruglih valova, 
koji se iskre, iznosi jedan stoti dio metra. Ima 
još kraćih električnih valova, koji radi toga opet 
pokazuju druga svojstva, a među te valove idu 
ultraljubičaste zrake visokog sunca, Rentgenove 
zrake i istom u zadnje vrijeme otkriveno t. zv. 
prodirajuće zračenje (koje prodire iz kozmičkih 
daljina na naš planet, gdje ih se može dokazati 
finim aparatima). 

Svjetlost dakle za fizičara pretstavlja samo 
jedan uski isječak u području električnih valova. 
Samo za ovaj uski isječak posjeduje naše tijelo 
organ za primanje (naše oko). 

PROF. L. PAVIČIĆ 


U zbirci naših dobrih romana izašao je najnoviji 
Jagoda Tru&eltea: ZEJlTKO, roman jadnog či ječale a 

Divno djelo proslavljene fjrvalske spisateljice - 

Droširano 30 Din Uvažano 40 Din 

Narudžbe prima 

UPRAVA „0 BIJEL Jl“, ZAGREB, Trg Kralja Tomislava broj 21 

B A D I J A 
KOD KORČULE 

Uz jugoistočnu obalu otoka Korčule 
niže se ubava skupina malih otoka obra- 
slih grmljem i borovima. Među njima tek 
nekoliko minuta vožnje udaljen od grada 
Korčule nalazi se Otok sv. Križa (Badija). 
Na njemu se ističe lijepi franjevački sa- 
mostan Uznesenja Marijina, koji je osno- 
van već g. 1477. Najstarija kronika pri- 
povijeda, da su se franjevci naselili na 
Otok g. 1392. Korčulanska im je općina 
poklonila nešto zemljišta, a kasnije čitav 
otok. Franjevci su tu razvili živahnu vjer- 
sku i prosvjetnu djelatnost te su g. 1533. 
posvetili svoju crkvu. U toj se crkvi još 
i danas čuva čudotvorno raspelo, koje se 
u velikom slavlju nosi svake godine u pro- 
cesiji sa lađama okolo čitavog otoka uz 
brojno učešće okolnih sela i varoši. Oso- 
bito lijepim stilom građen je samostanski 
klaustar, u kojemu su stupovi i lukovi nad 
njima izrađeni u savršenoj proporciji te 
daju usklađen i miran dojam. 

Godine 1909. osnovaše franjevci na 
Otoku svoju gimnaziju s četiri niža raz- 
reda (četiri gornja razreda nalaze se u 
Dubrovniku u samostanu Male Braće, koji 
također pripada franjevačkoj provinciji 
sv. Jeronima). No ta franjevačka gimnazija 
na Otoku vuče tradiciju od franjevačke gi- 
mnazije na Košljunu, koja je osnovana g. 
1894., te na taj način upavo ove godine 
slavi četrdesetu godišnjicu svoga opstan- 
ka. Košljunska gimnazija nije imala pravo 
javnosti i služila je franjevcima za odgoj 
redovničkog pomlatka. Gimnazija na Ba- 
diji dobila je pravo javnosti g. 1924. (pred 
deset godina) te razvija sve jaču djelat- 
nost okupljajući oko sebe đaštvo bliže i 
dalje okolice. Ona je klasična gimnazija. 

Đaci, koji pohađaju klasičnu gimnaziju 
na Badiji, stanuju u dobro uređenom fra- 
njevačkom konviktu i to vrlo jeftino. Po- 
red dobrog odgoja i nastave đaci napre- 
duju i tjelesno, jer higijenskom uređaju 
konvikta i vrlo povoljnim klimatskim pri- 
likama nema na daleko ravnih. More i 
sunce, čist zrak, slobodno kretanje pored 
dobrog nadzora i discipline mnogo znače 
za zdravlje mladeži, koja uči, kao i za či- 
tavu formaciju njihove duševnosti. Fra- 
njevci su poznati i vrlo omiljeli red kod nas 
i dobar je dio naše vjerske, kulturne i na- 
cionalne povijesti vezan s blagotvornim nji- 
hovim djelovanjem. Demokratski duh nji- 
hova reda, koji su baštinili od velikog svog 
osnivača, silnom ih je snagom privezao na- 
rodu, a u odgojnom pogledu dao im je mo- 
gućnost lakog pristupa do đačkih duša i do 
uspješnog razvijanja svih pozitivnih njiho- 



POGLED NA BADIJU 1 OTOČIĆE PRED NJOM 


vih sposobnosti ... U davnini su znali izabrati 
niz našu obalu ponajljepše pozicije za gradnju 
svojih samostana, a tom se odlikom diči i njihov 
samostan na Badiji. Duboki mir i sabranost u 
nevinoj Božjoj prirodi najprikladnije je mjesto 
za uspješan duševni rad — te se to ogleda i na 



FRANJEVAČKA GIMNAZIJA I KONVIKT NA BADIJI 


rezultatima, koje je postigla njihova škola s nji- 
hovim zavodom. 

Roditelji, koji žele poslati svoje dijete u fra- 
njevačku gimnaziju na Badiji, mogu dobiti de- 
taljne informacije o svim uvjetima kod Uprave 
gimnazije (Badija kod Korčule). 


Dolje: KLAUSTAR FRANJEVAČKOG SAMOSTANA 
NA BADIJI 



mm 

KRŠĆANSKO KAZALIŠTE U FRANCUSKOJ 


Katoličko se kazalište rodilo 
u Francuskoj tek iza rata. Prije 
rata bilo je tu i tamo nekih po- 
kušaja, ali jer su bili osamljeni 
morali su uvenuti onaj čas, kad 
je prestalo djelovanje dramsko- 
ga pisca, koji ih je bio započeo. 
Neki auktori, koji su već bili na 
glasu (Paul Claudel, Francis Ja- 
mes), uspjeli su da prikažu pa- 
riškoj publici djela poput »Ma- 
rijina Navještenja« ili »Izgublje- 
ne ovce«. Ali i kazališne su upra- 
ve iznijele ta djela i publika ih 
je primila tek kao zanimljive po- 
kušaje izvan redovitog kazališ- 
nog života i bez dodira s unu- 
tarnjim životom suvremenog čo- 
vjeka. Premda je namjera aukto- 
rova bila u stvari posve oprečna, 
nijesu je shvatili i ugušiše je. 

Kršćansko kazalište moglo je 
uistinu procvasti u naše doba i 
dosljedno se razviti tek našavši 
ono, što je bitni uvjet svakog 
pravog dramskog djela: pisce, 
glumce i publiku, koji bi govo- 
rili istim jezikom i bili prožeti 
istom vjerom; kršćanske aukto- 
re, koje kršćanski glumci prika- 
zuju kršćanskoj publici. 

Bog, koji hoće da bude dobro 
služen, i koji zna da stvara rad- 
nike potrebne za svoju stvar, 
probudio je u duši jednog auk- 
tora, koji dotada nije išao pu- 
tem prave vjere, želju da se po- 
sveti ovom teškom i potrebnom 
djelu. I tako je Flenri Gheon na- 
kon svog obraćenja i povratka 
iz rata postao pravi pokretač 
katoličkog kazališta u Francu- 
skoj. Treba priznati, da su u to 
vrijeme prilike bile vrlo po- 
voljne. 

Kršćanska se Umjetnost pot- 
puno preporađala. Jacques De- 
bout, urednik izdanja »Cahiers 
Catholiques,« pokrenuo je u Pa- 
rizu Dane religiozne umjetno- 
sti, da upozna publiku glavnoga 
grada s djelima, koja su se stva- 
rala: uz izložbe, predavanja i 
audicije izvodile su se i kazališne 
predstave. Jacques Debout (a 
pod tim se pseudonimom krije 
abbe Roblot), koji i sam pone- 
kad piše kazališna djela, složio 
je Družinu oduševljenih gluma- 
ca, koji su se pod nazivom »Dru- 


žba Umjetnosti i Vjere« stavili 
na raspolaganje auktora. A na- 
tječaji za dobra kazališna djela 
nastojali su da stvore nove auk- 
tore. U tim prilikama i u tom 
času, kad se pomaljala stvarna 
želja, da se stavi u službu naše 
vjere sav ugled umjetničkih dje- 
la savršene forme, sinulo je 
Gheonu pravo objavljenje, ka- 
kav se sporazum može naći na 
polju, gdje bi pisci, glumci i gle- 
daoci saosjećali u istom duhu. 

To je polje bio »vjerni puk«, 
puk svih naših župa, koji se .re- 
dovito okuplja oko pozornice, 
gdje mu mladići i djevojke iza- 
brane u njegovim istim redovi- 
ma pružaju' užitak glume. 

Tu je, savršenije nego dru- 
gdje, postojala već, a da je nije 
tek trebalo umjetno stvarati, za- 
jednica i jedinstvo vjere, misli 
i osjećaja, koji su potrebni dram- 
skome djelu. Tu je, više nego 
drugdje, mogao auktor uz po- 
moć glumaca naći lako publiku 
bitno pučku, to jest sastavljenu 
od društvenih slojeva, od naj- 
prostijih do najnaobraženijih. I 
Gheon nije oklijevao! 

Gheon napiše za vjerni puk 
svoju »Lakrdiju o obješenome 
skinutom s vješala«, ali njezinu 
praizvedbu nije gledala publika 
vjernika, kojoj je bila namije- 
njena, jer je odigraše profesio- 
nalni glumci jedne družine u Pa- 
rizu, usred Montmartra. Tu djelo 
nije postiglo nikakav uspjeh, a 
to se moglo i očekivati. No na- 
kon prvih neuspjelih predstava 
izvela je ponovo to djelo dru- 
žina »Art et Foi« spomenutog 
već Jacquesa Debouta, lio ji ju je 
pronio kroz čitavu Francusku, 
prikazujući je uvijek pred pra- 
vom publikom, za koju ju je 
Gheon napisao. Od tada nije 
uspjeh nikada izostao. Družina 
»Art et Foi« postala je prava 
škola, a to je još i danas. 

Da pravo kažem, nije sve pro- 
teklo glatko i bez poteškoća. 

U dvanaest godina nijesmo 
mogli da prisilimo na predaju 
sve tvrđave navike, lošeg ukusa 
i sitničavih ličnih ambicija. Ka- 
tolici su na mnogo mjesta bili 
tako navikli, da se zadovolja- 


vaju osrednjim ili vulgarnim pri- 
redbama, na kojima su najap- 
surdnije drame i najgluplje la- 
krdije ispunjale program, da je 
Gheonova smjelost, njegov ta- 
lenat, njegovo vladanje dram- 
skom tehnikom, njegova bujna 
mašta, način, kako on u istom 
djelu umije da bez napora pre- 
đe iz plača u smijeh i da naj- 
skrovitijim putevima prodre k 
srcu i duši gledaoca morala da 
izazove neshvaćanje i najodluč- 
niju opoziciju. Ali Gheona to 
nije nimalo smelo, on se tim po- 
teškoćama rugao. Pošto je više 
godina pisao i raznosio po čita- 
voj Francuskoj novi duh, uspio 
je da složi družinu dobrih glu- 
maca, a na svoju veliku radost 
ja sam mu pri tom pomagao. 
Nazvao ih je »Družba Naše Go- 
spe« (»Compagnons de Notre 
Dame«). Htio je pokušati da oku 
pi oko svoje pozornice, najprije 
u Parizu, a zatim u pokrajini i 
u inozemstvu, katoličku publiku 
i uopće sve ostale gledaoce, koje 
bi mogla da dirne katolička 
dramska umjetnost stara i su- 
vremena, francuska ili drugih na- 
roda. »Družba Naše Gospe« po- 
čela je radom godine 1924. U 
šest godina iznijela je dvadese- 
tak premijera, koje su često obu- 
hvatale i po nekoliko raznih glu- 
ma, dapače je čak uspjela da se 
nametne pažnji pariške velike 
štampe, koja dakako nije bila 
naročito pripravna da primi dje- 
la toliko različita od onih, koja 
se obično prikazuju u redovitim 
kazalištima. 

Godine 1930. učinilo se meni, 
da bi trebalo pokrenuti jednu 
reviju za dramsku umjetnost, 
koja bi širila i popularizirala 
duh, koji nas zanosi: i tako sam 
osnovao reviju »Jeux, Treteaux 
et Personnages«. 

Konačno godine 1931. bi od- 
lučeno, da će nekoliko članova 
Družbe Naše Gospe složiti pose- 
bnu skupinu pod nazivom »Com- 
pagnons de Jeux« i povesti na- 
šu katoličku dramsku umjetnost 
korak naprijed k savršenstvu.. 
Ova je družba uvježbala tri pre- 
mijere, svaku od nekoliko glu- 
ma, za koje su neki kritičari mo- 
gli da kažu: »To je najsavrše- 
nije, što je katoličko kazalište 
dosad uradilo«. 

Ja sam previše usko povezan 
s radom družbe »Jeux«, a da bih 
mogao prosuditi ispravnost ovih 
kritika. Ali ne mogu, a da ih ne 
navedem. U njima stoji, da smo 
potpuno postigli svoju svrhu: 
pokazati, kako su katolici sposo- 
bni da stvore i uzdrže na životu 
dramsku umjetnost tako savrše- 
nu i još savršeniju nego li naj- 
razvikanija savremena dramska 
umjetnost, pokazati, kakva di- 
vna remek-djela ima za sobom 
kršćansko kazalište (da spome- 
nem samo čudesni srednji vijek, 
koji je tako nepoznat, ili špa- 
njolski XVI. vijek, tako loše po- 
znat); pružiti nadalje našoj ka- 
toličkoj braći, u zamjenu za loši 
repertoar, kojim su se dosad za- 
dovoljavali, djela prožeta vje- 
rom u savršenom dramskom 
obliku; dati konačno katoličkoj 
publici, kojoj su namijenjena 
djela, što ih mi iznosimo, upute 
i način, kako da ih dostojno iz- 
vedu u besprikornoj scenskoj 
postavi. 

Bilo bi hvastanje, kad bih re- 
kao, da smo dobili bitku i da su 
katoličke mase jednodušno pri- 
stale uz nas. Još se i te kako 
mnogo mora uraditi. Ali mi smo 
nepokolebljivi, nijesmo uzmak- 
nuti ni korak niti smo učinili niti 
jednu koncesiju od prvoga da- 
na. Radi toga mnogi oklijevaju 
i nastoje da se s manjim zado- 
volje. Jer nisu u stanju da nas 
već sad slijede onamo, kamo će 
jednog dana ipak morati da nas 
dostignu, ako hoće da budu do- 
stojni svoje vjere, oni pokuša- 
vaju da što manjim troškom 
premažu i zakrpe djela, koja već 
postoje. Na tom stanovištu stoji 
Pierre Dumaine i revija »Nos 
Spectacles«. Taj je kompromis 
po našem sudu jadan, a, što je 
najglavnije, prilično opasan. 

Mi naprotiv želimo, da Katoli- 
čko Kazalište radi bez hipokri- 
zije i bez prevare. 

A, uostalom, dok sve veći broj 
katolika dolazi k nama inspiri- 
rajući se našim primjerom, dru- 
ge su se samostalne skupine slo- 
žile u istom duhu i zaslužuju na- 
fšu pažnju bilo svojom zanimlji- 
vošću bilo utjecajem, koji vrše. 
To je na pr. »Le Theatre du 
Bourdon«, koji je Claude Du- 


boscq osnovao u Landama, ili 
naročito »Les Comediens Routi- 
ers« (»Glumci sa ceste«), koje 
vodi Leon Chancerel, a svrha im 
je da dadu katoličkim skautima 
kazalište dostojno njih . 

Sve je ovo samo kratak pre- 
gled, zapravo tek nacrt povije- 
sti katoličkoga kazališta u Fran- 
cuskoj i to gledan pod vidnim 
kutom, koji smo si mi svijesno 
postavili. Mislim, da se i iz ovo- 
ga vidi, kako svrha, kojoj slu- 
žimo, zaslužuje da radi nje čo- 
vjek pretrpi i nekoliko gorkih 
časova. Bog nam ih zacijelo sam 
šalje, da Sebi priredi časove veće 
slave! HENRI BROCHET 

Književnost 

Šezdeseta godišnjica hrvatskoga 
književnika Ante Petravića. Na blag- 
dan sv. Petra i Pavla 29. lipnja, na- 
vršio je 60 godina života pjesnik i 
kritik Ante Petravić, svećenik iz Dal- 
macije. Od devedesetih godina pro- 
šloga stoljeća surađivao je u svim 
važnijim hrvatskim književnim časo- 
pisima. Zbirku svojih pjesama izdao 
je g. 1900., a osobito se istakao svo- 
jim kritičkim studijama iz književ- 
nosti, koje je izdao u četiri knjige 
pod naslovom »Studije i portreti«. 
Danas živi povučeno te se rjeđe javlja. 

Slovenski pisac Ksaver Meško, uz 
Finžgara najveći današnji slovenski 
katolički pisac, navršuje 28. listopada 
ove godine šezdesetu godinu života, 
Prošlih dana je izašla o njemu knji- 
ga »Ksaver Meško«, koju je napisao 
Antun Oven. Tu je prikazan njegov 
razvoj u životu i književnom djelo- 
vanju. Meškovih djela prevedeno je 
dosta na češki. Naš list je prije ne- 
koliko godina donio njegovu veću 
pripovijest »Legendu o čudesnim 
očima«, a prigodom ovog njegova 
jubileja donijet će isto tako njegovu 
poveću pripovijest »Marija Magda- 
lena«. 

Njemačka knjiga o našem Jadranu. 

U Beču je izašla nova knjiga o na- 
šem Jadranu, koju je napisao Theo- 
dor F. Meisels. Opseže 239 stranica 
i ima 48 slika. Njemačka kritika veo- 
ma hvali to djelo. 

Natječaji za socijalne romane. Da- 
nas je u modi socijalna lijepa knji- 
ževnost. Socijalni se romani mnogo 
čitaju i traže. Zato i nakladnici ra- 
do izdaju takva djela i raspisuju na- 
tječaje za njih. Tako njujorško na- 
kladništvo The John Day Company 
raspisuje 750 dolara nagrade za novi 
američki proletarski roman. A aka- 
demija za socijalnu pomoć je raspi- 
sala natječaj do 1. listopada za naj- 
bolji roman o boljševizmu, te su na 
sudjelovanje u tom natječaju pozva- 
ni pisci cijeloga svijeta. 

Stota godišnjica Mickiewiczeva »Pa- 
na Tadeusza«. Najveći poljski pjesnik 

je Adam Mickiewicz, koji je živio od 
g. 1798. do 1855. Za svoga života bio 
se udaljio od vjere, ali kad je došao 
u Rim, povratio se katoličanstvu. Uz 
njegove balade i romance te ostale 
pjesme najslavnije njegovo djelo jest 
ep »Pan Tadeusz«, koje broji oko 
10.000 stihova. To je djelo prvi put 
izašlo koncem lipnja 1834. u Parizu,, 
jer je Mickiewicz bio onamo pobje- 
gao nakon ponesrećenog poljskog 
ustanka g. 1830.-31. U njem je opje- 
van život poljskog plemića početkom 
19. stoljeća sa snažnom narodnom 
tendencijom. Ruska vlada je tom dje- 
lu dugo branila ulaz u Poljsku, te je 
istom nakon Mickie\viczeve smrti do- 
šlo g. 1858. do prvog izdanja »Pana 
Tadeusza« u Varšavi. Na hrvatski je 
to djelo preveo Tomo Maretić, a iz- 
dala ga je devedesetih godina pro- 
šloga stoljeća Matica Hrvatska. 

Književna borba oko Sienkiewicze- 
va romana »Ognjem i mačem«. Djela 
velikog poljskoga katoličkog pisca 
Henrika Sienkiewicza nesamo da su 
još uvijek najpopularnije poljsko šti- 
vo, nego se o njima i u književnom 
svijetu poljskom još uvijek mnogo 
piše i raspravlja. Tako je poljski po- 
vjesničar Olgierd Gorka nedavno iz- 
nio neke svoje nove kritičke tvrdnje 

0 Sienkiewiczevu romanu »Ognjem 

1 mačem«, a protiv tih tvrdnja iznio 
je u časopisu »Ruch Literacki« br. 5. 
M. Piszczkowski antikritiku kao po- 
četak cijelog niza novih članaka o 
Sienkiewiczu. Kako je našim čitaoci- 
ma poznato, hrvatski prijevod toga 
romana izašao je u Knjižnici Dobrih 
Romana, koja je dosad već izdala tri 
velika Sienkiewiczeva djela, i izdat će 
i sve druge njegove najvažnije ro- 
mane. 

Kongres ruskih boljševičkih knji- 
ževnika bit će održan 15. kolovoza u 
Moskvi. 

Petnaest miljarda knjiga izdale su 
boljševičke državne nakladne usta- 
nove u prvih 15 godina, otkako u 
Rusiji postoje. To je zaista golem 
broj, koji pokazuje, koliku važnost 
daju boljševici knjizi. To znači u 15 
godina preko 100 knjiga na svakog 
stanovnika Rusije ili 6 knjiga na go- 
dinu. U tom razmjeru trebalo bi, da 
kod nas Hrvata katolika izađe svake 
godine 20 milijuna katoličkih knjiga, 
a ne samo 300 tisuća, kako je to sa- 
da. Toliko eto naša katolička knji- 
ževna aktivnost zaostaje za boljševi- 
čkom: za 7000 posto! 

Kazalište 


Kazališni praznici započeli su u Za- 
grebu 9. srpnja, a traju do druge po- 
lovice kolovoza. 

Najduža opera na svijetu jest novo 
operno djelo, koje ima naslov »Ame- 
rika«, a skladao ga je pedesetgodi- 
šrji američki skladatelj E. Gardner. 
Ta će opera trajati 36 sati, to jest 
dan i po. 

Konjovićeva opera »Koštana«, koja 
je prije 2 godine prvi put izvedena 
u Zagrebu, bit će izvedena naredne 
sezone u Narodnom Kazalištu u 
Pragu. 


551 


Naš roman 


JANINA PJESMA 


(Nastavak) 


ENGLESKI NAPISALA FLORENCE L. BARCLAY - PREVODI VOJMIL RABADAN 


»Dobro,« reče vojvotkinja, »ja dakle raču- 
nam na vas. A sada moram ipak da pošaljem toj 
ubogoj Velmi jedan prijazan brzojav, jer je 
zacijelo očajna, što mi nije mogla doći. Do vi- 
đenja dakle, dobri ljudi. Ne zaboravite, da je ve- 
čera točno u osam sati. Ronnie, budite valjan 
dečko i odnesite Tommy-a u hali. Udarit će u 
užasnu dreku, ako vidi, da odlazim bez njega. 
Ta me draga ptica tako voli!« 

Većina je uzvanika pratila očima Ronni-a, koji 
je ispruživši ruku nosio papigin stalak držeći 
ga što dalje od sebe. A Tommy je međutim iz- 
vodio čudesne akrobacije, da se primakne sa- 
svim blizu mladiću i da mu šapne neku tajnu u 
uho, česa se Ronnie očito strašno bojao. Voj- 
votkinja je išla pred njima, vidljivo zadovoljna 
razvojem događaja. 

Jedna-dvije osobe promatrale su Janu. Ko- 
načno joj Myra Ingleby reče: 

»Uistinu je hrabro od vas, što ste pristali da 
pjevate. Ne usuđujem se ponuditi, da vas ja pra- 
tim, jer jedva umijem da otkucam kakvu dječju 
pjesmicu, i to s jednim prstom.« 

»Ja doduše sviram sa svih deset prsti,« do- 
metne Garth Dalmain, »i kad biste imali da pje- 
vate Allerseellen ili nešto slično, ja bih se po- 
nudio da vas pratim, jer ne ću da se hvastam, ali 
to mi sjajno uspijeva. Ali vidio sam glazbu Ru- 
žarija, i nemam odvažnosti, da se u to upuštam. 
Kad se radi o pratnji Ružarija , prisiljen sam da 
kažem kao onaj stari farmer, kad su mu treći 
put ponudili puddinga; , Gospođo, ne mogu, vje- 
rujte’!« 

»Ne budite smiješni, Dal,« odgovori Jane, »vi 
biste savršeno izveli pratnju Ružarija, kad bih 
vas ja trebala. Ali eto, milije mi je, da se sama 
pratim.« 

»Ah,« reče lady Ingleby dražesno, »razumi- 
jem vas. Čovjeku je zacijelo mnogo lakše pri 
duši, kad zna, da može u nevolji preskočiti ka- 
kav teški ukras ili dati sebi la !« 


NJEGA LICA I PUTI 

Beznjegejest mladost rugoba trajna, 
Sa njegom jest mladost ljepota bajna 

Razlika u izgledu istog lica: 



Bez njege Prolazna njega Redovita njega 

Kroz stoljetna iskustva preporučamo za njegu lica ono 
što je uistinu najbolje za njegu masnog lica, a to jest 

MANDULA CREMA ZA LICE 

koja čisti lice od nabora, bobuljica, prištića, lišaja 
i od sunčanih pjega. Cijena lončića Din 15* — . Novo- 
derma sapun Din 10*—. Proizvodi i stavlja u promet 
stara g. 1599 osnov. KAPTOLSKA LJEKARNA SV. 
MARIJE, ljek. V. Bartulić, Zagreb, Dolac kraj Tržnice 


Jedina dva prisutna glazbenika izmijeniše zna- 
čajan posmijeh. 

»Svakako, to bi bilo vrlo korisno, pokaže li 
se potreba,« reče Jane. 

»Zapravo, i ja ću vam dati la,« nadoveže oz- 
biljno Dalmain. 

»O tome sam uvjerena,« uzrati Jane, »vi ste 
uvijek uslužni, ali još jednom vam kažem, da 
se volim osloniti na sebe samu.« 

»Jeste li pomislili, kako je teško postići, da 
glas ispuni tako veliku prostoriju?« 

Garth Dalmain govoraše to ponešto uzbu- 
đeno. Jane mu je bila prava prijateljica, pa mu 
je pomisao, da bi se njegova drugarica mogla 
obrukati, bila vrlo neugodna. Isti jedva pri- 
mjetljivi smiješak, koji je ožario Janine oči, 
kad je predložila, da zamijeni Velmu, preleti 
sada njezinim usnama. Pogleda oko sebe. Ve- 
ćina se uzvanika raštrkala po dvoje po troje, 
netko prema kući, netko prema rijeci. Bila je 
sama sa Dalmainom i Myrom. Janine oči oda- 
vahu, da je prijateljski zabrinut pogled Gar 
thov zabavlja. Ona odgovori na pitanje. 

»Da, znam; ali akustika dvorane odlična je, 
a ja sam naučila da razvijam glas. Vi možda 
ne znate — a kako biste zapravo i znali? — da 
sam ja imala sreću da učim u Parizu kod ču- 
vene madame Marchesi. U Londonu pak na- 
stavljam redovito vježbe s njezinom kćerkom, 
jednako sposobnom. Prema tome morala bih da 
znam, kako treba baratati glasom, ako sam se 
okoristila njihovom podukom!« 

Za Myru je sve ovo bilo isto, što i za Turči- 
na kršćanska propovijed; ime prve učiteljice 
pjevanja njezine dobe nije joj bogzna što kazi- 
valo, ali Garth Dalmain uspravio se kao ubo- 
dem 

»Oho, što velite! Sad dakako shvaćam vašu 
hladnokrvnost; i Velma sama učenica je velike 
Marchesijeve!« 

»Dapače to je i razlog, da je ja prilično do- 
bro poznam. Pa zato sam danas ovdje, jer sam 
morala da je pratim na glasoviru.« 

»Vidim,« reče Garth. »Ali vama je uopće 
milije da pratite druge, nego li da sami pje- 
vate.« 

Janin se smiješak opet pojavi. 

»Meni je milije da pjevam,« odgovori, »ali 
korisnija sam kao pratilica.« 

»Istina je,« nastavi Garth, »mnoga čeljad 
pjeva pomalo, ali vrlo je malen broj onih, koji 
umiju da prate.« 

»Jane,« upita Myra okrenuvši nehajno lice 
prema njoj, »kad ste već učili pjevanje i kad 
znate nekoliko romanca, zašto vas vojvotkinja 
nije već davno zamolila, da nam pjevate?« 

»Radi jednog žalosnog razloga,« odvrati 
Myra. »Vi znate, da je njezin sin umro ima to- 
me tek osam godina. Bio je to krasan dječak i 
tako darovit! On i ja naslijedili smo od našeg 
djeda volju za glazbu, i moj ju je bratučed učio 

s oduševljenjem. Jednom prigodom obećao je, 
da će pjevati na nekom dobrotvornom koncer- 
tu u Londonu za vrijeme božičnih praznika. 
Upravo tada oporavljao se od prehlade, ali izi- 
šao je ipak prerano, da održi zadanu riječ. Bo- 
lest mu se povratila, pretvorila se u upalu plu- 
ća, i on je pet dana kasnije umro. Moja je ubo- 
ga tetka htjela da poludi od boli; od tog vre- 
mena ona ne može da trpi niti govora o mojoj 
sklonosti za glazbu. Stoga se ja jako rijetko 
usudim da sviram ili pjevam ovdje!« 

»Ali zašto ne negdje drugdje?« klikne Garth. 
»Pa nas dvoje boravili smo često u istim kuća- 
ma, a ja nisam imao ni pojma, da vi pjevate!« 

»Ne znam točno, zašto,« odgovori polagano 
Jane. »Glazba znači za mene toliko toga ... To 
je kao neka svetinja nad svetinjama šatora na- 
še duše. I nije lako odgrnuti zastor na ulazu!« 

»Ali večeras će zastor biti odgrnut,« reče 
Myra Ingleby. 

»Da,« potvrdi Jane kao da žali, »mislim, da 
će biti!« 

»I mi ćemo unići,« završi Garth Dalmain. 

V. 

POVJERLJIVI RAZGOVORI. 

Sjene su na tratini postajale dulje. Sunčana 
ura pokazivala je šest sati. Myra Ingleby uspra- 
vila se i podigla ruke iznad glave. Zrake sunca 
na zapadu obasjale su je punim sjajem. Umjet- 
nik se divio dražesti vitke pojave. 

»Ah!«« zijevne ona. »Ovdje je tako ugodno, 
a ja moram da odem i da se prepustim rukama 
sobarice. Jane, opominjem vas, dok je još na 
vrijeme. Nemojte nikada započeti sa masažom 
lica; naskoro postanete rob te dužnosti, kojoj 
morate dnevno posvećivati čitave satove. Eto, 
meni bi za odijevanje bilo dosta da odem gore 
tek u sedam sati, a sad moram da izgubim tu 
divnu uru!« 

»O čemu se to radi?« upita Jane. »Meni je taj 
postupak potpuno nepoznat.« 

»Ne mogu da zalazim u pojedinosti, ali da ja 
sada ne odem k svojoj sobarici, večeras bih za 
stolom bila mnogo ružnija, a prije nego li bi ve- 
čer završila, izgledala bih za deset godina sta- 
rija.« 


»Bili biste svejedno divni,« reče iskreno Jane. 
»Zašto se dakle bojite, da pokazujete onoliko 
godina, koliko imate?« 

»Draga moja, muškarac ima onoliko godina, 
koliko osjeća, da ima, a žena onoliko, koliko 
pokazuje,« reče Myra. 

»Ja osjećam, da imam sedam godina,« javi se 
Garth. 

»A pokazujete sedamnaest,« dobaci mu smi- 
jući se Myra. 

»A pošto ih zapravo imam dvadeset i sedam, 
vojvotkinja bi me nazvala smiješnim derištem. 
Ali, draga lady, ako biste vi, skrativši tajan- 
stvenu ceremoniju, koja vas očekuje, imali da 
izgubite i najmanji dijelak vaše večerašnje lje- 
pote, zaklinjem vas, požurite se, jer ćete mi po- 
kvariti čitavo veče. Udarit ću u plač preko ve- 
čere, a vi znate, da vojvotkinja ne podnosi 
scene!« 

Prolazeći pokraj njega lady ga Ingleby lupi 
prijateljski slamnatim šeširom, koji je držala u 
ruci. 

»Šutite, nerazborito dijete, zašto prisluškujete 
mojem povjerljivom razgovoru s Janom? Na je- 
sen ćete naslikati moj portret. Nakon toga pre- 
stat ću s masažom, otputovat ću na neko vrijeme 
i vratit ću se potpuno stara.« 

Dobacila je tu prijetnju preko ramena udalju- 
jući se. 

»Kako je divna!« reče Garth. »Pitam se, ko- 
liko je zapravo istine u tome, što nam je ispri- 
čala.« 

»Nemam pojma,« odgovori Jane, »u pogledu 
tih pitanja potpuna sam neznalica.« 

»Zacijelo vrlo malo,« nastavi Garth, »inače 
nam ne bi to bila rekla.« 

»O, ne, varate se!« klikne živo Jane. »Myra 
je neobično otvorena i uvijek sklona da bude 
iskrena obzirom na svoje slabosti. Bila je čudno- 
vato odgojena. Njezina su brojna braća i sestre 
postupala uvijek s njom kao s crnom ovcom, a 
majka ju je zapostavljala. Kad je lord Ingleby 
zaprosio Myru, jedva mu je uspjelo, da ona 
shvati njegovu želju, tako ju je to začudilo. To 
je vjenčanje bilo udarac toljagom za njezinu 
majku!« 

(Nastavit će se.) 


LETIČOVJEK 


Jedva će itko Ibiti među ljudima, koji nije ba- 
rem jedamput u svom životu sanjao, da leti u 
uzduhu. Uz taj se' san veže tako* ugodno i tako 
jako čuvstvo, da se on duboko usiječe u pamet, 
pa čovjek mnogo puta i na javi poželi, da mu se 
vrati takav san. 

I čitavo^ je koljeno ljudsko sanjalo već od pra- 
davnih vremena taj san na javi s pouzdanom na- 
dom: ne smanje nego tri četvrti« ne živih 
bića zemaljskih mogu da lete i doista lete po uz- 
duhu snagom svojih mišica, a s pomoću poseb- 
noga organa »krila« ili »kreljuta«. Nije dakle 
nikakovo čudo, da je bujna mašta čovjeka u dje- 
tinje doba njegova kulturnoga razvoja riješila pi- 


tanje letenja pO' uzduhu veoma jednostavnim na- 
činom: par se umjetnih krila priikopči na tijelo, 
mišići ih gibaju kako treba i — čovjek leti! 

I doista nema naroda, u kojega nema priča o * 
letenju. D e di a 1 i s i in mi u I k a r bježe u priči 
grčkoga naroda 'iz tamnice kralja Minosa na Kreti 
s pomoću umjetnih krila sačinjenih od perja i 
voska. Ikar se u mladenačkoj nepromišljenosti i 
smjelosti diže previsoko: vosak se na zrakama 
Sunca otopi i on pane u more — prvi mučenik za 
misao letenja! 

Bogovi, kao na pr. Hermes), dobivaju krila, Il'ija 
se voizi, kao i Apolon, na kolima po uzduhu, Afro- 
ditina kola vuku golubovi po uzduhu, pjesnici 

jezde uzduhom ma krilatome konju Pegazu, krš- 
ćanski anđeli imaju krila i. lete u nebeskim visi- 
nama. 

Međutim je od onih davnih vremena mnogo 
puta sad j'eđan sad drugi »Iikar« stradao kao mu- 
čenik želje i misli, koju su riješila tek ipozna po- 
koljenja. Naše je pokoljenje zapala sreća, da do- 
živi to rješenje. 

Pitanje o> teitičovjeku zaista je riješeno u prin- 
cipu god. 1908., kad je Amerikanac Wilbur 
Wright na- svom dvoplo'šcu (Ibiplanu) letio u 
Francuskoj 127 kilometara puna dva i po sata. u 
najvećoj visini od 115 metara iznad tla. Od te 
godine ljudi doista trajno- lete po uz duhu u smje- 
rovima, kako god hoće, u krivuljama po volji, 
tako da se mogu povratiti na mjesto polaska. No 
to je rješenje, pitanja o letu izvedeno na posve 
drugom temelju, nego što« je čovjek želio-: to nije 
let čovjeka snagom vlastitih mišica kao u ptice. 
Do tog idealnoga rješenja još su, činu se, vrlo 
daleki puti ! 

Ipak se (napreduje. Uspjesi isu zamjerni, ali i 
žrtve velike. Broj mučenika novoga izuma raste 
još uvijek. Zvanje avijatičara ide po svojoj po- 
gibelj nost'i uz jockeya, torera i krotitelja životi- 
nja, Ipak će vježba i spretnost pilota pa sve sa- 
vršeniji aeroplani nas'kor-o umanjiti p ogibel j most 
letenja na isti broj kao kod vožnje željeznicom 
i parobrodom. 

Velike se inađe kulturnoga čovjeka vežu uz ovaj 
izum! Tko- bi znao opisati promjene u čitavom 
društvenom životu čovječanstva? Sanjari već vide, 
kako granice između država padaju, kako- -priro- 
dne i umjetne utvrde giibe vrijednost. Až-daja će 
rata, velle, (izgubiti glavu, a obrisi se vječnoga 
mira već — pomaljaju na horizontu. 

Je -li doista tako? Može li se od velike društve- 
ne revolucije., što bi je izveo- siguran osobni let, 
koljeno čovjeka nadati i; većoj sreći svojoj na 
Zemlji? Nemaju li možda pravo oni-, koji tvrde, 
da no vovj ek!i izumi umanjuju sreću čo- 
vjeka? 

Novovjeki izumi, kojima istraživači prirode da- 
rivaju svijet, svakako uvećavaju imutak čo- 
vjeka. Do njega je, da is njim razb o rito- go- 
spodari! Ako je današnji čovjek u svome kultur- 
nom razvijanju još dijete, ne će dakako znati da 
s tim imutkom gospodari sebi na sreću. 

No ostavimo budućnost, pa se vratimo k prvim 
ozbiljnim avijatičarima, koji su se za uspješno 
letenje čovjeka u uzđuhu ugledavali posve priro- 
dno u let ptica znajući, da će najprije doći do 
cilja-, ako- što vjernije, oponašaju prirodu. Prvi, 
koji je nastojao!, da čovjeku sagradi umjetna 
krila, kako- bi se s- njihovom pomoću a jedino 
snagom svojih mišića diizao^ u uzduih i po njemu 
letio, bio je znameniti slikar i inžinir L e o- 
nardoi da Vine i. On je već god. 1500. vje- 
rovao, da mišići nogu, kao najjači u tijelu, mogu 
dizati čovjeka -gibajući umjetna njegova krila. U 
njegovim nada sve zanimljivim spisima o tome 
imade -cio niz veoma točnih crtarija za strojeve 
letenja, nalik na krila šišmiša, i razjašnjenja, kako 
da se u praksi iskušaju, Leonardo savjetuje, da 


njegov stroj iskušaju iznad jezera, no- letičovjek 
neka se opalše pojasom pu-nim uzduha, kako se 
ne bi utopio, ako- padne. Može se, veli, udesiti, 
da oba, krila u isti mah udaraju dolje s pomoću 
gibanja obiju nogu, ali se može gibanjem jedne 
noge nešto otezati, pa jedino krilo udara brže do- 
lje od drugoga, kako- se to vi-di. češće u nekih 
ptica. Iz njegovih se spisa ne razbira, je li taj 
veliki majstor ikada sam kušao- da- teti, ali sve 
bilješke odaju vanrednoga motrio-ca prirode. 

On je mimo ostalog izumio i padobran , koji 
je na koncu konca također neka vrsta stroja za 
letenje. Ispod njegova crteža padobrana u obliku 
piramide, na kojemu visi čovjek na- uzetima, stoje 
riječi: »Ako imaš gust krov šatora 1 , dug i širok 
12 lakata, možeš se spustiti ,sa svake visine bez. 
straha, da ćeš nastradati«. A ovom se istom mi- 
šlju ni jednu stotinu godina iza Leonarda poza- 
bavio i- naš Šibenčanin Faust V r am č i ć. Zbog 
njegova padobrana, koji još nije zamijećen ni u 
našoj m iu stranoj književnosti, napisan je ovaj 
članak o letičovjeku. On ga je sam nazvao homo 
vola.ns,, homo ehe vola, hombre que vuela, hom- 
me volaint ii ein fliegender Marni, a mi to« prema 
narodnoj riječi »te tip as« (der fliegemde Hund) 
možemo ispravno- reći letičovjek. 

Faust Vrančić «( Veranćius) bijaše sinovac ostro- 
gomskoga nadbiskupa ii ugarskog potkralja An- 
tuna Vrančića, koji- je umro 1573. Rodio- se u 
Šibeniku, ali- je svu mladost proveo 1 u Ugarskoj 
kod strica. Nauke je izučio« u Mlecima, a zrele je 
godine proživio- u Rimu i Beču. Pisao je djela 
gramatička (rječnik), filozofska, historijska, bio- 
grafska (život svoga strica Antuna) na latinskom 
jeziku i jedno- hrvatsko- (»Život inikoMko izabra- 
nih diviic«), ali najznamenitije mu je t e h n i č k o 
d j e 1 o »M a c h i n a e in o v a e«, koje j e štam- 
pamo u Mlecima oko 1595. Ono se sastoji od dva 
sveska. U jedinome je 49 prekrasnih crteža preko* 
dviju stranica folija. Te ilustracije prikazuju 
gradnju crkava, satova, mostova, gospodarskih 
sprava, konstrukcije za mostove, za nautičke i 
druge potrebe praktičnoga života, a medu njima 
je i slika letičovjeka. Uz taj atlas stručnih slika 
od velike tehničke i umjetničke vrijednosti drugi 
svezak sadrži tekst s tumačem u pet jezika, naime 
u latinskom, talijanskom, španjolskom, francu- 
skom i njemačkom. 

Očito- je, da su naučna istraživanja Leonardova 
bila poznata našemu Vrančiću, koji je, doduše 
misleći na stroj za letenje, ipak iskonstruirao tek 
padobran, kao da je slutio nemogućnost letenja 
čovjeka s pomoću vlastitih sila. I doista tek mu- 
čna istraživanja naših dana pokazaše, da let ptica 
nije tako jednostavno- gibanje, da bi ga čovjek 
umjetnim načinom mogao lako- oponašati, pa da 
ni snaga njegovih mišica nedostaje za taj posao. 
Letenje umjetnim krilima, koja mašu kao- kod 
ptice, i danas je stvar daleke budućnosti, ako bude 
uopće moguće. No Vrančićeva kombinacija pado- 
brana-, prva i najstarija iza Leonardo-ve inspira- 
cije, makar 4 pod smjelim imenom letičovjeka, 
jest uspjela i danas potpuno realizirana, kako je 
svakomu poznato. NIKOLA ŽIC 

Dječja priča 


(Svršetak) 


DVIJE SREBRNE ŠKUDE 


Crnka ju je pokušala pitati: 

»Škudo, rađaš li djecu? Škudo, praviš li pu- 
teve? Škudo, gradiš li kuće?« — ali se škuda 
nije ni pomakla ni odgovorila. I Crnka pomisli: 
»Mora da je ova škuda kao i sve druge škude — 
i ja sam se čisto prevarila vjerujući, da je starica 
— vila . . .« 

Plavka je također pokušala sreću. Stavila je 
škudu u staju da vidi, hoće li po njezinoj moći 
narasti na ovcama vuna. Metnula ju je u načve 
da vidi, hoće li narasti kruh. Postavila ju je na 
prozor da vidi, hoće li učiniti da cvijeće naraste. 
Ništa! . . . »Mora da je ova škuda kao i sve dru- 
ge!« zaključi i Plavka. 

Nisu pogodile ni jedna ni druga moć one 
škude! 

Međutim dođe dan Svete Lucije. U jednom 
obližnjem mjestu bio je praznik i svi su seljaci 
polazili da štogod kupe i da pogledaju krasne 
stvari, koje su tamo bile izložene. 

Naravno, kad su dvije pastirice čule pripovi- 
jedati o sajmu i o tolikim ljepotama, za'željele 
su i one da pođu u to mjesto. Pogotovu, kad su 
željele da potroše srebrnu škudu. 

Crnka pođe na sajam sa svojom braćom, koja 
su kao obično bila tako poderana, da ih nije 
htjela ni povesti. 

»Vi biste svašta poželjeli da vam kupim!« 

»Sestrice, sestrice,« molili su je, »zadovoljit 
ćemo se sa samim gledanjem. I ne ćemo poželjeti 
upravo ništa: ne ćeš za nas ni paru potrošiti . . .« 

Na taj su način i postigli, da ih je povela na 
sajam. 

Plavka svoju braću probudi, obuče, uzme za 
ruku i reče: 

»Sada idemo na sajam! Skupa ćemo potrošiti 
srebrnu škudu, koju nam je starica poklonila.« 

Oh, koliko je bilo stvari na sajmu! Bilo je 
slatkiša, voća, igračaka i odijela svake vrsti. 

Crnku je privlačio svaki stol: sviđale su joj 
se sve stvari. Ugleda lijepi češalj; činilo se, da je 
od kornjače, a stajao je deset para. 

»Ah, ovo će mi divno pristajati na glavi!« — 
i kupi ga. 

Opazi lančić. Činilo se, da je od zlata, a bio 
je od bakra i stajao dva dinara. 

»Ah, s ovim ću lančićem na vratu biti kao 
otmjena gospođa!« — i kupi ga. 

Vidi prsten sa tri dragulja. I oni su bili krivo- 
tvoreni, a činili su se pravima. 

»Ah, baš mi je potrebno ovako nešto za prst!« 


V Tvrdoglavost i lijenost su dva slaba svojstva! 

Mnogo toga bi se dalo popraviti, da ljudi nisu lijeni i tvrdoglavi. 
Vi ste takav! Vi dobro znate, da je Radenska kiselica vanredna za 
piti, za zdravlje dobra, te liječi mnogu bolest, dok nije jako zasta- 
rjela, pa ipak još do danas niste poslali svoju adresu na jednoj do- 
pisnici, da Vam se pošalje cjenik za dobavu kiselice, opširnu brošuru 
o njoj, te kupališni (banjski) prospekt. Sve dobijete badava! Ne bu- 
dite tako lijeni, radi se o Vašemu zdravlju i dobrom osjećanju. Poša- 
ljite još danas svoju adresu na: Kupalište i Lječilište Slatina Radenci, 
Slovenija. Glavni zastupnik za Zagreb i okolicu: Ljubljanska ulica 5. 
Telefon 36-31. 


Na koncu su joj ostale još same tri pare! Okre- 
ne se i opazi braću. Nisu ništa govorili, kako su 
bili obećali, ali su je molili s očima. To je Crnku 
nagnalo, da učini plemenit korak: 

»Uzmite ove tri pare i kupite, štogod želite.« 

I svaki od tri brata kupi po jednu naranču . . . 

Kad je Plavka došla na sajam, opazila je i ona 
sve one stvari. I njoj su se svidjeli i češlji i prste- 
novi i narukvice. No ona reče: 

»Najprije ću da zadovoljim svoju braću . . . Što 
bi ti htio?« — upita najstarijega. 

»Kupi mi drvenog konja.« 

I ona mu kupi jednog od najdebljih. 

Malo dalje vidjeli su čovjeka, koji je proda- 
vao voće: 

»Sestrice, kupi mi jedan veliki krastavac. Meni 
su krastavci vrlo dragi.« 

»A što bi ti htio?« upita drugoga. 

»Htio bih tačke.« 

I ona mu ih kupi. 

»A još?« 

»Kupi mi onaj veliki komad sira, što izgleda 
kao točak.« 

I ona mu udovolji. 

»A što bi ti htio?« upita najmlađega. 

»Kupi mi bubanj.« 

»I što bi još?« 

»Kupi mi vreću krumpira . . .« 

I jer je bila odlučila, da u svemu zadovolji 
braću, kupi mu punu vreću krumpira. 

No međutim se sjeti, da je htjela nešto i za 
sebe kupiti. Ali nije više imala nego tri pare te 
kupi naprstak . . . 

Sad ću vam kazati, kakvu su moć imale one 
dvije staričine škude:, sve stvari, koje su se s nji- 
ma kupile, imale su postati — zlatne! 

I doista: kad su dvije pastirice s braćom stigle 
kući, sve ono, što su kupile, postade zlato. No 
Crnka, koja je mislila samo na sebe, malo je 
zaradila: kad su češalj, lanac i prsten postali zlat- 
ni, nisu je mnogo iznenadili. Patvoreno zlato po- 
stalo je pravo i nije ga bilo mnogo. Na sreću 
joj se u jednom času bilo ganulo srce te je dala 
braći tri pare: i one tri naranče postale su zlatne, 
pa su s njima braća kupila veliki majur i u nj 
primila svoju sestru. 

No promislite, kakvo je blago imala Plavka 
sa svojom braćom! 

Komad sira pretvorio se u zlato, u zlato se 
pretvorio i krastavac i vreća krumpira i sve 
ostalo. 

Nakupovali su svakog blaga Božjega: zemlji- 
šta, majura, dvoraca, palača. Imali su preko dva- 
deset kočija i preko stotinu konja. Zatim jedri- 
licu za putovanje po moru, automobile i zrako- 
plove. Plavka se udala za jednog kneza, a nje- 
zina su se braća školovala te postali mudri i 
glasoviti ljudi; no uvijek su najviše ljubili i po- 
štivali svoju sestricu. 

PAOLA L. CARRARA 

flaša anketa 

RODITELJI I DJECA 

Kad dijete učini ili reče što 
nepristojno, kazat će mu naš pri- 
rodan čovjek: »Zar te to naučila 
majka ili zar si to u školi na- 
učio?« Zato naš narod visoko ci- 
jeni ljubav roditeljsku i priznaje 
ljubavi i njezi majke i oca velik 
upliv i veliku moć za uzgoj i 
moralnu i socijalnu vrijednost 
čovjeka, a jednako poštuje i rad 
učitelja u školi za podignuće eti- 
čke kakvoće omladine. To sve 
potvrđuju naše narodne poslo- 
vice: 

»Kakav otac — takav sin, ka- 
kva mati — takva kći«, »Od loze 
grozd, a od trna kupina«. 

Da je prvi odgoj (odgoj u obi- 
telji) najodlučniji za etičku vri- 
jednost čovjeka, lijepo kaže naš 
narod rečenicom: »Kakvo gnije- 
zdo, takva tica.« A Michelet u 
svome djelu »Žena« kaže: »I u 
obiteljskom gnijezdu propao bi i 
muž i žena i dijete, da živi sva- 
ko na svoju ruku, spasiti se mo- 
gu samo zajedničkim silama.« 

Danas se mnogo govori o zlcpj 
djeci. Ta su zla djeca raznih 
kvaliteta. Postavljaju se pitanja, 
na kakve osnove treba postaviti 
odgoj današnje djece, koja su 
pošla posve drugim putevima, 
koja su pošla »natraške« kao 
rakova djeca. Odgovor je vrlo 
jednostavan: Danas naše obitelji 
nijesu više one svete zajednice, 
svete i mile crkvice, u kojima je 
prije gorjelo vječno svijetlo 
vjernosti, nesebičnosti, požrtvov- 
nosti i idealizma, koje ogrijevaše 
dušu našega čovjeka i dušu cije- 
loga naroda onom moralnom ja- 
košću, da je mogao kroz vjekove 
strpljivo nositi teški križ svoga 
života. Danas nijesu obitelji iz- 
građene na onome svetome prin- 
cipu, koji je izražen narodnom 
rečenicom: »muža od žene, a že- 
nu od muža ne može ništa raz- 
dvojiti, već ako kuka i motika 
(t. j. smrt).« 

U tako zvanim »višim krugo- 
vima« živi i otac i majka svaki 
na svoju ruku, dok su djeca pre- 
puštena slobodi te i ona rade na 
svoju ruku i razvijaju se po 
onom: »kakva majka — takva 
kći, kakav otac — takav sin.« U 
takvim obiteljima, u kojima re- 


dovito vlada načelo krutog ma- 
terijalizma i bezobzirne sebično- 
sti, postaju i djeca sebična i 
okrutna, jer ne nose u svojoj du- 
ši najjednostavnijih klica dobro- 
te, blagote, sućuti, dobrohotno- 
sti stida i straha Božjega. Ne 
mogu u takvim obiteljima ni biti 
drugačija djeca, jer gdje je sova 
izlegla sokola? 

U drugim — siromašnim i bi- 
jednim obiteljima bije zlo s dru- 
ge strane. I otac i majka, da za- 
služe koru crna kruha, moraju 
da rade od zore do mraka, a dje- 
ca su prepuštena sama sebi ili 
ulici. Njihova djeca ne mogu 
osjetiti tople majčine, ruke, za tu 
djecu vrijedi: »s kim si, onaki si.« 

Dok se obitelji takve, kakve su 
danas, sve više roje, dok se je- 
dne sklapaju na slabim i grešnim 
vezama materijalnosti, užitka i 
lakomosti za slastima bogatstva, 
a dok druge razara crv bijede i 
siromaštva, koje rađa sebičnost 
privilegovanih kasta, nepoštenje, 
nepfavda i gubitak svake vjere 
u Boga, pravdu, dušu i moral, 
ne će biti ni djeca drugačija, jer 
»što se u kolijevci nauči, nigda 
se ne oduči«. Jedini je radikalni 
lijek: pročistite i posvetite gni- 
jezdo obiteljsko, u kojem je ko- 
lijevka. 

A oni, koji su znali i htjeli iz- 
graditi zdrava gnijezda, koji 
udariše svom domu pravo krš- 
ćansko obiležje, — kako će oni 
danas (u ovo teško doba krize) 
odgajati svoju djecu? Na nače- 
lima, u koje vjeruje i po kojima 
je uvijek radio naš seoski narod: 
»Neka se ljudi radi ze- 
maljskih dobara među- 
sobno ne progone,« »Sve 
podaj, a čovječtva i 
vjere ne daj!«, »Živ je 
još stari Bo g!«, »Bolje je 
nepravo trpjeti, nego nepravo 
činiti!«, »Radi kao da ćeš sto go- 
dina živjeti, a moli se Bogu, kao 
da ćeš sutra umrijeti.« 

Po ovim jednostavnim, ali 
zdravim načelima odgajao je naš 
narod svoju djecu. No posebice 
za današnji život (život u teškoj 
borbi redukcija, elementarnih 
nesreća i krize) potrebno je na- 
pose djecu odgajati u duhu naše 
poslovice: »B u d i s malim 
zadovoljan!« 

Z. C., KARLOVAC 

Majka i dijete 

Dijete i svjež uzduh. Dojenče tre- 
ba da je što više na svježem zraku. 
I u sobi, u kojoj je dijete po danu 
ili po noći, treba da je svjež uzduh,, 
to jest takvu sobu treba dobro i če- 
sto zračiti. Ako za dijete nemamo 
posebne dječje sobe, bolje je dijete 
držati u hladnijoj sobi negoli u ku- 
hinji, koja je uvijek topla i u kojoj 
od raznih isparivanja zrak nije baš 
najzdraviji, osobito za dijete, koje za 
svoj razvoj treba kudikamo više svje- 
žeg zraka nego odrasao čovjek. Maj- 
ka, koja dijete drži u kuhinji, tre- 
ba da zna, da tim škodi djetetovu 
zdravlju, jer vlažan zrak kuhinje pun 
raznih para i mirisa škode zdravlju 
djetetovu. Izvrsno je, da se dijete 
nauči što prije spavati kod otvorena 
prozora, kroz koji neprestano struji 
svjež uzduh u sobu, jer djetetu isto 
tako pogodnu je svjež uzduh baš kao 
i dobra hrana. 

Ne plašite djecu! Ima takvih maj- 
ka, od kojih možeš čuti, kako svoje 
dijete na primjer ovako plaše: »Vi- 
diš onu babu tamo? Ako ne budeš 
dobra, doći će, strpat će te u vreću 
i odnijeti!« Takva i slična zastraši- 
vanja djeluju na dijete nepovoljno. 
Ako se često opetuju, dijete postaje 
bojažljivo, boji se ljudi i tu značajku 
ponesu u svom karakteru u život. Di- 
jete ne valja plašiti, nego ga treba 
odgojiti tako, da bude otvorena ka- 
raktera i neustrašivo. Ni ovakve 
grožnje nisu umjesne, kad majka ve- 
li: »Čekaj, dok tata dođe, on će ti 
pokazati!« Dijete se počne bojati oca, 
a ta bojažljivost pred ocem rađa u 
dječjoj duši nepovjerenje i slabi lju- 
bav prema ocu, koji to sigurno ne 
zaslužuje. L. V. 

Kućanstvo 

Revoluciju u kuhinji hoće da pro- 
izvedu Američani. U biološkim labo- 
ratorijima Sjeverne Amerike prouča- 
vaju se pojedina jela, te je ustano- 
vljeno, da su mnoga dosadašnja oblju- 
bljena jela za ishranu bez značenja 
ili čak i škodljiva. Na osnovu takvog 
znanstvenog proučavanja izdao je 
Zavod za kućanstvo u Londonu ku- 
harsku knjigu, u kojoj se ne prepo- 
ručuje nijedna juha, jer da juhe 
uopće treba maknuti iz jelovnika kao 
beskorisne. Meso se može jesti samo 
u maloj mjeri, ali samo pečeno. Pa- 
štete, suho meso, šunka, kobasice, 
marinirana jela i pudingi navedeni 
su u toj knjizi kao zdravlju škodlji- 
va i za ishranu nepovoljna jela. Smi- 
ju se jesti samo nekoje vrste riba, 

meso od peradi, drugo pečeno meso, 
salate, varivo, voće i nekoje tjeste- 
nine. Ti propagatori nove prehrane 
nisu posve protivnici alkoholnih pića, 
jer takva pića djeluju i povoljno na 
probavu, ali samo ako se uživaju 
umjereno, u maloj mjeri. 

Laganiji rezanci. Ako hoćeš, da ti 
tijesto od rezanaca bude laganije, 
metni u brašno snijeg mjesto bje- 
lanjaka. 

Žumanjak, koji ti ostane, kad bje- 
lanjak od jajeta upotrijebiš, ostat će 
ti nepokvaren i ne će se osušiti, ako 
ga preliješ hladnom vodom i tako 
spremiš. 

Jelovnik 

Juha od boba, krumpira i zelenja. 

Kuhaj zajedno 34 kg boba, 6 ogulje- 
nih i razrezanih krumpira i 1 do 2 
glavice luka. Posebno pirjani 3 ko- 
rabice, komad celera, po volji mr- 
kve i 5 dkg gljiva, sve razrezano na 
veće komadiće, pa onda sve to pri- 
miješaj k bobu, krumpirima i luku te 
sve skupa dalje kuhaj. Otprilike če- 
tvrt sata prije, nego što kuhanje bu- 
de gotovo, pridodaj još 3 do 4 zgnje- 
čene rajčice i malo peršina. Kad sve 
skupa bude meko kuhano, propasiraj 
kroz fino sito pa onda tu kašu, koju 
dobiješ, razrijedi juhom ili vodom 
tako, da juha ipak bude dosta gusta, 
te je još dobro prokuhaj. Neposredno 
prije, nego ćeš juhu odnijeti na stol, 
prilij u nju 3 žumanjka razmućena u 
čaši mlijeka i dodaj 10 dkg dobrog 
maslaca. 

Teletina s rajčicama. Teletinu od 
hrpta nareži na komadiće, posoli, 
umotaj u brašno i pirjani u vreloj 
masti s fino nasjeckanim lukom. Za- 
tim dodaj pirjanjene i propasirane 
rajčice, a kasnije malo juhe. Nosi se 
na stol s pirjanjenom rižom. 

Mahune s mrvicama od žemlje. Mla- 
de mahune očisti i skuhaj u slanoj 
vodi. Zatim ih ocijedi, pospi mrvi- 

čama od žemlje prženima u masti i 
polij rastopljenom mašću ili masla- 
cem. Jede se mjesto drugog variva. 
S pečenim jajima dobro jelo za ve- 
čeru. 

Jabuke pečene u tijestu. Od bra- 
šna, jaja i bijelog vina načini glatko 
tijesto gusto kao za palačinke. Ja- 
buke operi, oguli, nareži na deblje 
odreske, okruglim malim oblikom iz- 
reži jezgru, pa onda te odreske umo- 
či u tijesto i peci u vreloj masti, koje 
mora biti toliko, da ti jabučni od- 
resci u njoj plivaju. Čim je koji od- 
rezak pečen, umotaj ga u vanilijin 
šećer. 

Naduvak od jabuka. Miješaj 6 dkg 
rastopljenog maslaca sa 4 žumanjka 
i 6 dkg šećera pa u to nalij kašu od 
34 kg kuhanih jabuka, 3 žlice mrvica 
od žemlje i snijeg od bjelanjaka. 
Peci na umjerenoj vatri u obliku, koji 
je namazan mašću ili maslacem. 

S. A. 

Jeli vam poznato ? 

1. Što znači izreka »vas dragi dan«, 
koja se čuje u južnoj Dalmaciji? 

2. Kako Dubrovčani nazivlju grad- 
ske zidine? 

3. Što je »arbuo«? 

4. Što je skuner? 

5. Koja je vrsta jedrenjaka ameri- 
čka svojina? 

6. Kojoj je vrsti jedrenjaka obala 
Amerike stvorila uslove za opstanak? 
Zašto? 

7. Koji je ratni brod jedrenjak bio 
najveći svoje vrsti na Jadranu? 

ODGOVORI IZ 28. BROJA 

1. Obelisci su znameniti spomenici 
prastarog egipatskog graditeljstva. 
To su visoki, četverouglasti stupovi 
sa piramidalnim vrhom. Bjehu po- 
svećeni suncu. 

2. Obelisk pred crkvom svetog Pe- 
tra u Vatikanu je pravi egipatski 
obelisk. Tu je prenesen 1587. za pape 
Siksta V. Prenosom je upravljao 
mjernik Domenik Fontana, te je o 
tom napisao talijansku knjigu »Pre- 
nos vatikanskog obeliska«. 

3. Ime je hrvatskog grafičkog 
umjetnika Boža Bonifačića iz Šibe- 
nika povezano uz prenos vatikanskog 
obeliska. Bonifačić je izrezao bakro- 
reze za knjigu mjernika Domenika 
Fontane o prenosu ovoga lijepog 
obeliska. Slika je do 100 na broju. 

4. Prividni put Sunca oko Zemlje 
u 24 sata naziva se »dnevni krug 
Sunca.« 

5. Polovina se sunčeva dnevnog 
kruga naziva »sunčev dnevni luk«. 
To je onaj prividni put Sunca danju 
po nebeskom svodu. Prividni se put 
Sunca noću nazivlje »noćni luk«. 

6. Zvijezde su svemirska tjelesa, 
što svijetle vlastitom svjetlošću i 
imaju vlastitu toplotu. Međusobni im 
je odnošaj stalan. 

7. Planeti su tamna svemirska tje- 
lesa, što ih osvjetljuje i grije sun- 
čana svjetlost i toplota. Kruže oko 
Sunca elipsastim putanjama. M.T.M. 


Internacionalne noćne utakmice. U 

Beogradu Jugoslavija (repr.) — Brazi- 
lija 8:4 (2:2). — U Zagrebu 7. VI. Gra- 
đanski — Brazilija 0:0. Brazilija: Pe- 
droza — Sylvio, Octacilio — Ariel, Mar- 
tini, Canalli — Liuzinho, Waldemar, Ar- 
mando (Leile), Leonidas, Batesko. — 
Građanski: Bratulić — Hligl,^ Rajković 
— ‘Pikić, Premrl, Sinković — Šipoš, Živ- 
ković, Weber, Antolković, Kokotović. 

— Odlična igra G. Krasna i brza igra 
Brazilijanaca. Najbolji na terenu Bra- 
tulić, koji je branio fenomenalno i 
spojke B. crnci Waldemar i Leonidas, 
koje je publika oduševljena njiho- 
vom vještinom iznijela na ramenima 
sa igrališta. Publike 7.000. Sudac g. 
Bažant, dobar. 

Utakmice za pokal. 20. V. Haj- 
duk— Građanski 3:0. Nervozna i sla- 
ba igra Građanskog u II. pol., kada 
su i pala sva tri gola. — Jugoslavija 
— HAŠK 1:3. — 27. V. Concordija — 
BASK 3:4; Jugoslavija — Hajduk 1:1; 
BSK — Građanski 4:2. — 28. V. Jugo- 
slavija — Građanski 1:3; BSK — Hajduk 
5:1. — 31. V. HAŠK— Hajduk 3:1. — 
3. VI. Građanski — Jugoslavija 0:0. — 
17. VI. Građanski — BASK 2:0; Jugo- 
slavija — Concordija 3:2; Hajduk — BSK 
(prekinuta utakmica u 35. min. I. pol. 
zbog tvornih sukoba igrača, a kod 
stanja 0:0). — 21. VI. (noćna utak- 
mica) HAŠK — BSK 1:3. H. nije izra- 
bio sigurne šai$se. — 24. VI. Concor- 
dija— Hajduk 0:3; BSK— BASK 3:3. — 
Građanski — Hajduk 2:3. Vrlo dobra 
igra Hajduka u prvom poluvremenu, 
a Građanskog u drugom. Pod konac 
igre izgredi na igralištu, kojima je 
neposredan krivac Mikačić, a posre- 
dan krivac sudac g. Višnjić, koji je 
vrlo slabo sudio i nije priznao Gra- 
đanskom regularan treći gol. — 1. 
VI. HAŠK— Jugoslavija 6:1; BASK— 
Hajduk 2:3. — 5. VI. (noćna) Con- 
cordija — HAŠK 5:2 (ponovo igrana!) 

— 7. VI. (noćna) Concordija — Gra- 
đanski 3:1. Zaslužena pobjeda odluč- 
nije momčadi pred golom. 

Hazena. Jugoslavija — Poljska 10:3. 
Tom pobjedom se Jugoslavija kvali- 
ficirala za natjecanja u Londonu, a 
Poljska ispada. 

Novi prvak svijeta u nogometu je 
Italija, iza kako je u finalu pobijedila 
čehoslovačku s 2:1. Treća je po redu 
Njemačka. 

Na proslavi 15. godišnjice Orienta 
na Sušaku osvojio je pokal Građan- 
ski (Zagreb) pobijedivši Orient s 3:2 
i Fiumanu (Rijeka) s 1:0. 

Olimpijski dan održan je 10. VI. di- 
ljem čitave naše države. 

Novi upravni odbor JNS. a ima da- 
daću da reorganizira čitav naš no- 
gometni šport. B. S. 



557 


4(a£>$ate, 


Rukopis. A.: »Znadete li već, da su 
Babicu, koji je prigodom automobil- 
ske nesreće nastradao, amputirane 
obje ruke?« 

B.: »Pa kako sada piše?« 

A.: »Samo nogama. Ovo je, pogle- 
dajte, njegov rukopis, što ga je no- 
gama pisao!« 

Među drugaricama. Prvi: »Pa zar 
ti se dopada tvoj vjerenik?« 

Druga: »No čuješ, kako to pi- 
taš? Da mi se ne dopada, ne bih se 
s njim već i četvrti put vjerila!« 

Naša djeca. Teta (dajući malom 
nećaku tortu): »Na, Milo, evo ti ko- 
madić torte! Kako treba sada reći?« 

Milo: »Molim još jedan koma- 
dić!« 

Crvena boja. Mala Nada: »Moja 
me je sestra poslala, da joj kupim cr- 
venu boju za risanje, ali sam zabora- 
vila, kako se zove.« 

Mali Branko: »Ti joj sigurno 
moraš kupiti šminku!« 

Na klinici. Profesor (tumačeći): 
»Pogledajte samo, gospodo, ovaj uko- 
čeni pogled, ova naškubljena usta, 
ova klapava ušesa, ovu nosurinu . . .« 

Bolesnik: »Dakle, ako ćemo 
pravo, doktore, i vi baš niste nika- 
kva ljepota!« 

Obaranje cijene. Prosjak: »Mo- 
lim lijepo, udijelite slijepcu siroma- 
hu jedan dinar!« 

Gospodin: »Ali vi niste slijep, 
jer na jedno oko vidite.« 

Prosjak: »No onda mi dajte sa- 
mo pedeset para, gospodine!« 

Kritika. U r š i ć: »Znate, moram 
vam iskreno reći, da je naše kazali- 
šte iza drugih svjetskih mnogo za- 
ostalo!« 

K 1 o p i ć: »Kako to mislite?« 

Uršić: »Pa tako! Neki dan sam 
slušao u našem kazalištu »Carmen«, 
a ta se opera u Milanu pjevala još i 
mnogo prije svjetskoga rata.« 

Na ljetovanju. Stranac: »Veče- 
ras ću otputovati.« 

Gazdarica: »Šteta, jer sam vam 
baš sutra htjela dati čisti ručnik! . . .« 

Gluhonijem. U nekoj gostionici po- 
javi se prosjak, koji je na prsima 
imao obješenu tablicu sa napisom 


»Gluhonijem«. Jedan već prilično pri- 
piti gost okosi se na njega: 

»Gluhonijem? Glupost! A da vas 
malo nalemam, što biste mi onda 
rekli?« 

Prosjak: »Ništa, jer sam nijem!« 

Vrlo učeno. Gospođa Mica vrlo je 
cijenila znanje svojega muža te je 
kao i on sam držala, da je on jedan 
od najmudrijih. Jednom ga zgodom 
zapita: 

»Čuješ, Šefek, ti si pametan! Reci 
ti meni, koja biljka sadrži najviše 
bjelančevine?« 

Štefek (nakon nekog razmišlja- 
nja): »Hm! Svakako špinat sa jaji- 
ma!« 

U restauraciji. Konobar: »Izvo- 
lite, gospodine?« 

Gost: »Rado bih već jednom ne- 
što dobra pojeo!« 

Konobar: »Vjerujte, i ja...« 

Zacijelo. Milostiva: »Barice, ja 
ne mogu nikako shvatiti, kako ste si 
za obožavatelja mogla izabrati baš 
podvornika?« 

Sobarica: »Je, milostiva, direk- 
tor bi svakako i meni bio miliji!« 

Uzdah. Nesretnik: »Ja sam naj- 
nesretniji stvor na svijetu! Baš ništa 
mi ne polazi za rukom. Da sam ja na 
primjer zubar, onda bi se ljudi sigur- 
no rađali sa kljunom.« 

ŠAH 

Problem broj 28 



Mat u dva poteza. (Schonberger, 
Budapest) 


i ^vjet$ki dopadaju 


,20. lipnja. — Barthou u Bukureštu. 

21. Paragvajci sve više pobjeđuju u 
ratu protiv Bolivije, koji traje već 
nekoliko godina. 

23. Barthou u Beogradu. 

6. srpnja. — U nizozemskim gra- 
dovima komunističke krvave bor- 
be s policijom, ali komunisti su 
svladani. Nizozemska kraljica ot- 
kazala pretplatu jednom dnevni- 
ku, koji je nedostojno pisao o 


Kristu. 


7. llzmeđu Poljske i Litve dolazi do 
boljih odnošaja nakon dugogo- 
dišnjih trvenja. 

8. Francuski ministar vanjskih po- 
sala Barthou na pregovorima u 
Londonu. — Fašističke novine su 
nekoliko dana na veliko pisale, 
kako će 8. srpnja u Parizu trium- 
falno manifestirati fašistička mi- 
sao, ali umuknuše postiđeno svi 
takvi glasovi, jer se pokazalo, da 
Francuska nije nimalo zagrijana 
za fašizam. 

9. U Berlinu održane uz mnoštvo 
svijeta svečane zadušnice za pred- 
sjednika Katoličke Akcije dra 
Ericha Clausenera, kojega su Hit- 
ler i Goring dali 30. lipnja umo- 
riti, a kad je prije strijeljanja za- 
želio svećenika, i to su mu uskra- 
tili, pa su mu još k tome i tijelo 
dali spaliti, premda se tomu nje- 
gova obitelj protivila i premda 
je to po katoličkoj Crkvi zabra- 
njeno. 

10. Australski ministar vanjskih po- 
sala Latam izjavio je pred parla- 
mentom, da se treba nadati ratu 
na Dalekom Istoku, koji će po- 
vući za sobom i Australiju u svoj 
vrtlog. — Dollfuss sastavio novu 
austrijsku vladu, u kojoj ima sa- 
mo 8 ministara, a sam Dollfuss 
vodi pet ministarstava. 

11. Najveći današnji američki izumi- 
telj Nikola Tesla, porijeklom iz 
naše Like, star 78 godina, otkrio 
je zrake smrti, kojima se mogu 
aeroplani na 300 km daljine pri- 
siliti, da se spuste i koje mogu 
na daljinu usmrćivati, te se pre- 
ma tome čini, da bi taj Teslin 
izum mogao onemogućiti svaki rat. 


DOBRIJAN KAO PLANINAR 





Ide Čika u planine, 
pred njim strma gora, 
junački se naš Dobrijan 
na nju popet mora. 


Uložio dobri čika 
svu svoju vještinu, 
da se ne bi strovalio 
u strašnu dubinu. 


I eno ga! Popeo se, 
premda s mnogo muke; 
ali mjesto zadovoljstva 
eto silne bruke: 


Na gori se mnogi ljudi 
zabavljaju jako; 
uspinjačom tu su stigli 
ko od šale lako . . . 

SLIKE IZ KONJICA U HERCEGOVINI 
Lijevo: Stare kuće I u pozadini minaret džamije. — Desno: Stara turska kuća. — Foto Dr B. Gušić 

RjeSeaje daje naslov duela, te ime- SVAKO DOBRO DIJETE TREBA DA 
na i (prezime t hrvatskog pisca i kri- PRIMA NAJLJEPŠI DJEČJI ČASOPIS 


tičara. 


»MACU MCAĐOST« 


TORBICE 

Fuzy-Kovoezi 

a svim veličinama 

TOUE U SPSE (AKTENTIŠE). lOltUKt. TOUCt 

za dame 1 sve vrsti kožnate robe 
Sada? 

Nova zgrada Zaklade, 

ugao Ilice i baruna Jelačića. 


¥ 1400 dinara 1 V. — 20. VI. te 
1. IX. — 15. X. stoji Vas dvadesetdnevni bo- 
ravak u Slatini Radenci. Stan, hrana (obična ili 
dijetna), kupanje, dva liječnička pregleda 
(Rentgen itd. ) analiza mokraće i sve takse 
uračunate. Možete si Vi pretstaviti užitak i 
djelovanje na zdravlje, kupati se u čuvenoj 
Radenskoi kiselici ? Liječi mnoge bolesti srca, 
bubrega, jetara, želuca, viski tlak, giht, skle- 
rozu, smetnje starosti, kamence, unutrašnje 
žlijezde. Tražite opširan prospekt. Besplatno. 
Kupalište i Lječilište Slatina Kadenci, Slove- 
nija. Glavni zastupnik za Zagreb i okolicu. 
Ljubljanska ulica broj 5, Telefon broj 36-31 


KREVETI željezni, mjedeni i osta- 
lo čelično pokućtvo nabavit ćete 
najsolidnije i najjeftinije kod proiz- 
vađača : 

FILIP BAUM» ZAGREB 

TbI. B3-B0 I.Dežmanal (Prolaz TušEanac) 


ISPADANJE 
KOSE 

bolesti kose, tje- 
mena, prhuti, svrbež 
itd. nestaju sigurno 
i brzo. Kosa opet 
poraste, korjen kose 
ojača upotrebom 

BILJEVNE 
ISCRPINE 
KOPRIVA 

Cijena 1 boči ci 
Din 20*— Proizvađa 
i stavlja u promet stara, god. 1599. osno- 
vana KA PTOLSK A LJEKARNA SV. 
MARIJE, Zagreb, Dolac kraj Tržnice, 
ljekarnik Vlatko Bartulić 



Ilustrovani tjednik m Obitelj * izlazi svake nedjelje. Pretplata 30 Din na tri mjeseca , za inozemstvo 4 dolara godišnje. Pretplata se plaća unaprijed 
Rukopisi se ne vraćaju. , Obitelj * izdaje Konzorcij Kuća Dobre Štampe. Za izdavača i uredništvo odgovara Dr Josip Andrić, glavni urednik m Obitelji m 
Zagreb, Trenkova 1. Adresa uredništva i uprave m Obitelji m : Zagreb, Trg Kralja Tomislava 21. Telefon 54-17. Ček * rač. pošt. šted. br. 33.536 . 
m Obitelj m se tiska u Tiskari Narodnih Novina a Zagrebu. Za tiskaru odgovara V. Kirin, Deielićeva ul. 2. 


Slika na naslovnoj strani: Cvjetni ulaz u tifji obiteljski dom. — Foto Stj. Gotva/d 




OBITELJ ŠIMbJNA RADIŠIĆA IZ GRGLJEVIĆA, KOJA JE DALA 
BOGU I NARODU TRI SVEĆENIKA. TREĆI SIN PRIKAZAO JE 
PRVU NEKRVNU ŽRTVU 2. TRAVNJA O. G. 


OBITELJ MI RT IZ RIJEKE KOD KOPRIVNICE PRIGODOM 
SREBRENOG PIRA VRIJEDNIH RODITELJA 

Dolje: GRUPA SELJAKA IZ BREGA KOD KOPRIVNICE PRIGODOM 
TEĆAJA ESPERANTSKOG JEZIKA U SVOME MJESTU 




RAZNš SL/KZ 
IZ DOMOVINA 



OTAC I MAJKA FRA RAJKA, DON CVITANA 
i Fra Frane Radišića iz Grgljevića u Hercegovini 


Dolje .-POSVETA KRIŽA U MjARKOVCU 
KOD Cl RK VENE 3. LIPNJA O. G. 



<1 kod nas imade pobornika za praktički 
međunarodni jezik — esperanto. Ove go- 
dine održan je na Duhove u Koprivnici VII. 
kongres domaćih esperantista. Zanimljivo 
je, da najvećih zasluga za taj kongres ima- 
ju seljaci-esperantisti iz Brega, koji mno- 
go pažnje posvećuju učenju esperanta te 
njim vrlo dobro i govore. Ovdje iznosimo 
sliku s jednog njihova esperantskog tečaja 
u Bregima. 



